****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 021-05/18-01/15**

**URBROJ: 2123-05-01-18-1**

**U Šandrovcu, 27.03.2018.**

**Z A P I S N I K**

**sa 8. sjednice Općinskog vijeća općine Šandrovac održane 27.03.2018. sa početkom u 19,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Miroslav Sokolić, Danijel Bedeković, Marica Petreković, Sven Perec, Igor Škudar i Slaven Kurtak

**Odsutnih:** nema

**Ostali prisutni:** općinski načelnik Općine Šandrovac, Josip Dekalić, zamjenik općinskog načelnika, Željko Đipalo, Ivana Fočić, pročelnica JUO Općine Šandrovac, Dajana Perhot, referent za računovodstvo i financije Općine Šandrovac, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac

**Zapisničar:** Martina Bedeković

 Predsjedavajući je pozdravio prisutne i utvrdio kvorum.

\*Predsjedavajući: „Želio bih vam nešto reći prije usvajanja Dnevnog reda. Gospodin Miroslav Sokolić je poslao na Ministarstvo uprave Zahtjev nad zakonitosti rada Općinskog vijeća Općine Šandrovac na četvrtoj i petoj sjednici, pa bih sada prije svega otvorio raspravu o tome.“

\*\*Vijećnik Miroslav Sokolić: “Mi smo te papire dobili, a oni nisu uvršteni nigdje u dnevni red, pa bih ja zamolio gospođicu Fočić da nam ona objasni ovo tumačenje što smo dobili od državne uprave.“

 \*Pročelnica JUO Općine Šandrovac, Ivana Fočić: „Mišljenje ministarstva, na strani 4., očitovanje je da slijedom navedenog nema osnove za daljim postupanjem sukladno članku 78. stavak a, Zakona o lokalnoj i područnoj (regionalnoj) samoupravi. Zaključno, Ministarstvo uprave skreće pozornost na potrebu zakonitog postupanja, dosljednom primjenom odredbi Zakona o lokalnoj i područnoj (regionalnoj) samoupravi te na Zakonu donesenih propisa, poglavito u ovom slučaju općih akata, statuta jedinice te poslovnika predstavničkog tijela kojim se uređuje način rada predstavničkog tijela. Što znači da nisu uočene nezakonitosti u radu općinskog vijeća na četvrtoj i petoj sjednici.“

\*\*Vijećnik Miroslav Sokolić: „Znači Vi tvrdite i dalje da nije bilo nikakvih nepravilnosti.“

\*Pročelnica JUO Općine Šandrovac, Ivana Fočić: „Nadzor zakonitosti je proveden, gospodine Sokoliću, Ministarstvo i ured državne uprave su dali svoje mišljenje, prema tome oni su se očitovali i to je to.“

\*\*Vijećnik Miroslav Sokolić: „Dobro, hvala lijepa. A evo sad ću Vam ja pročitat isto također, što ste Vi zaboravili. Svi jako dobro znademo da Vi niste dozvolili da ja glasujem na toj sjednici jer kao nemam pravo, nisam postao vijećnik dok ne položim prisegu. Jel tako bilo? Molim da mi odgovorite, jel je bilo tako ili nije?“

 \*Pročelnica JUO Općine Šandrovac, Ivana Fočić: „Mene pitate ili predsjednika?“

\*\*Vijećnik Miroslav Sokolić: „Vas, Vas pitam.“

\*Pročelnica JUO Općine Šandrovac, Ivana Fočić: „Što ja imam sa Vama?“

\*\*Vijećnik Miroslav Sokolić: „Čekajte, molim Vas, pa Vi niste dozvolili da ja glasujem.“

\*Pročelnica JUO Općine Šandrovac, Ivana Fočić: „Ja nisam dozvolila ili predsjednik općinskog vijeća tada?“

\*\*Vijećnik Miroslav Sokolić: „Pa Vi ste mu sugerirali da je to OK.“

\*Pročelnica JUO Općine Šandrovac, Ivana Fočić: „U čemu je problem gospodine Sokoliću?“

\*\*Vijećnik Miroslav Sokolić: „Slušajte što Vas ja pitam. Vi lijepo meni odgovorite.“

\*Pročelnica JUO Općine Šandrovac, Ivana Fočić: „Gospodine Sokoliću, da je Ministarstvo utvrdilo da je bilo nezakonitosti u radu, doneseno bi bilo malo drugačije mišljenje. A to bi značilo da bi bio drugačije utvrđen Dnevni red, bila bi poništena ta tadašnja, četvrta i peta sjednica i to bi bilo to. Prema tome, pročitali ste, Ministarstvo je dalo svoje mišljenje, a Vi se s time možete složiti, ili ne morate. Vi njih možete i dalje tražiti za mišljenje.“

 \*\*Vijećnik Miroslav Sokolić: „Pa naravno da ću ih tražiti. Samo ću Vam pročitati ovo što sam vam maloprije rekao. Slijedom navedenog, o prestanku mandata člana predstavničkog tijela ili o stavljanju mandata u mirovanje, te početka mandata zamjenika predstavničko tijelo ne odlučuje, već ove činjenice samo prima k znanju bez glasovanja. Što znači da sam ja bio pravovaljani član općinskog vijeća Šandrovac. Na temelju navedenog prestanak mandata člana predstavničkog tijela i početak mandata zamjenika ne može ovisiti o volji predstavničkog tijela, već se ove činjenice samo primaju k znanju deklaratornom odlukom, a pravne posljedice nastupaju po samom zakonu u trenutku kada se steknu propisani uvjeti. Iz navedenog proizlazi da se osoba zamjenika člana predstavničkog tijela određuje sukladno zakonskim odredbama, pa kada ta osoba bude nazočna na sjednici predstavničkog tijela ona se uračunava u broj članova predstavničkog tijela potreban za rad tog tijela od samog početka. Ovakvo pravno stajalište zauzeo je Ustavni sud Republike Hrvatske u svojoj Odluci broj U-III/3418/2003 od 22. siječnja 2004. godine. E sad, Vi ste rekli da ste njima dostavili Zapisnik sa četvrte i pete sjednice, ja sad ne znam koje zapisnike, ali ja ću naravno ponovno tražiti očitovanje, i ove Zapisnike koje sam ja ovdje skinuo sa interneta, jer su onda bili polovični i tražit ću od njih da dostavite tonski zapis sa četvrte i pete sjednice. Samo zbog toga što u Zapisniku sa četvrte sjednice općinskog vijeća Općine Šandrovac, održane 15.12.2017. godine, sa početkom u 18,00 sati, prisutni vijećnici, da ih sad ne čitam sve, da ne gubimo vrijeme, ima ih ovdje 10, odsutnih nema. Evo, to je original zapisnik koji sam skinuo sa interneta. I znači u trenutku glasanja bilo je prisutno 10 vijećnika prilikom usvajanja Dnevnog reda, prilikom usvajanja Dnevni red je dobio 5 glasova ZA i 5 glasova PROTIV, te nije usvojen. A gdje sam ja u toj priči? Gdje je jedanaesti vijećnik? Isto tako sa pete sjednice, piše isto također da je u trenutku glasovanja bilo prisutno 10 vijećnika, kad smo tražili izglasavanje o nepovjerenju gospodinu Ormanoviću i kada on tu točku nije želio uvrstiti u Dnevni red, tamo isto piše da je 5 glasova bilo ZA i 5 PROTIV. A gdje sam ja u toj priči? Ovdje piše da sam bio nazočan tek kad su svi nabrojani, onda sam nabrojan ja i novinarka. Ja sam mislio da ćete vi to drukčije napisati.“

\*Pročelnica JUO Općine Šandrovac, Ivana Fočić: „Ja podsjećam gospodina Sokolića, kao i sve vijećnike ovdje prisutne, na Poslovnik općinskog vijeća Općine Šandrovac. Pogledajte članak 3., u članku 3. stavku 5. piše, vijećnik koji nije bio nazočan na konstituirajućoj sjednici kao i zamjenik vijećnika, kad počinje obavljati dužnost vijećnika, polaže prisegu na prvoj sjednici na kojoj je nazočan. Znači, kad počinje obavljati dužnost vijećnika, polaže prisegu na prvoj sjednici na kojoj je nazočan.“

\*\*Vijećnik Miroslav Sokolić: „Da li je to ispoštovano?“

 \*Pročelnica JUO Općine Šandrovac, Ivana Fočić: „Je ispoštovano je, jer je to bila prva točka Dnevnog reda.“

\*\*Vijećnik Miroslav Sokolić: „Da, ali niste je dali usvojiti. A i kako može jedan Poslovnik Općine Šandrovac biti jači od Ustavnog suda, ja sam Vam sad točno pročitao kako je taj stav zauzeo Ustavni sud Republike Hrvatske 22. siječnja 2004. godine.“

\*Pročelnica JUO Općine Šandrovac, Ivana Fočić: „Gospodine Sokoliću, Vi i dalje možete tražiti mišljenje od Ministarstva uprave.“

\*\*Vijećnik Miroslav Sokolić: „Naravno da hoću tražiti.“

\*Vijećnik Slaven Kurtak: „Prisega je samo svečani čin.“

\*\*Vijećnik Miroslav Sokolić: „Ma sve tu piše.“

\*Predsjedavajući: „Koliko sam ja razumio, znači on je imao pravo glasa, a njegova prisega je samo svečani čin.“

\*Pročelnica JUO Općine Šandrovac, Ivana Fočić: „Gospodine, onda bi bilo drugačije rečeno, ta sjednica ne bi bila valjana.“

\*Predsjedavajući: „Dobro, ali ovo što je poslano, on nije uopće nigdje naveden u ovome što je poslano na Ministarstvo uprave.“

\*Pročelnica JUO Općine Šandrovac, Ivana Fočić: „Što nije naveden?“
\*Predsjedavajući: „Pa njegovo ime i prezime, jer ja koliko znam on je na toj sjednici čak i glasovao.“

\*Pročelnica JUO Općine Šandrovac, Ivana Fočić: „Zapisnik je objavljen i dostavljen na suglasnost Uredu državne uprave i Ministarstvu uprave.“

\*Predsjedavajući: „Gospodine Sokoliću, jeste zadovoljni odogovorima?“

\*\*Vijećnik Miroslav Sokolić: „OK. Bitno je da ona tumači jedno, ja drugo, pa ćemo vidjeti tko je u pravu. A onda ako sam ja u pravu biti će posljedice.“

\*Pročelnica JUO Općine Šandrovac, Ivana Fočić: „Ministarstvo je dalo svoje mišljenje.“

Predsjedavajući je dao Dnevni red na usvajanje.

**D N E V N I R E D**

1. Aktualni sat,
2. Usvajanje zapisnika sa 6. sjednice Općinskog vijeća Općine Šandrovac,
3. Usvajanje zapisnika sa 7. sjednice Općinskog vijeća Općine Šandrovac,
4. Izvršenje Proračuna Općine Šandrovac za razdoblje od 01.01.2017.-31.12.2017..g.
5. Odluka o raspodijeli rezultata poslovanja u 2017. godini,
6. Izvješće o izvršenju Programa održavanja komunalne infrastrukture u 2017.g.
7. Izvješće o izvršenju Programa investicijskog održavanja, gradnje objekata, uređaja

 komunalne infrastrukture, nabavke opreme i prijevoznih sredstava Općine Šandrovac u

 2017.g.,

1. Izvješće o izvršenju Programa utroška sredstava vodnog, komunalnog i šumskog

 doprinosa, komunalne naknade te naknade za eksploataciju mineralnih sirovina,

 kaptažnog plina i naknade za korištenje zemljišta za 2017. godinu,

1. Izvješće o izvršenju Programa socijalno-zdravstvenih potreba, humanitarnih udruga i

 ostalih udruga i zajednica Općine Šandrovac u 2017.g.

1. Izvješće o izvršenju Programa javnih potreba u kulturi Općine Šandrovac za 2017.g.
2. Izvješće o izvršenju Programa javnih potreba u sportu Općine Šandrovac za 2017.g.
3. Izvješće o izvršenju Programa raspolaganja prihodima dobivenim od naknade za

 zadržavanje zgrada na području Općine Šandrovac 2017.g.

1. Izvješće o legalizaciji društvenih domova i drugih objekata u vlasništvu Općine

 Šandrovac za 2017. god.

1. Izvješće o korištenju sredstava ostvarenih od prodaje, zakupa, dugogodišnjeg zakupa

 poljoprivrednog zemljišta u vlasništvu Republike Hrvatske za 2017. godinu,

1. I. Izmjene i dopune Proračuna Općine Šandrovac za 2018. godinu,
2. **Usvajanje Odluke** o visini naknade za predsjednika Općinskog vijeća Općine

Šandrovac,

1. Izvješće o radu općinskog načelnika Općine Šandrovac za razdoblje 01. srpanj - 31.

 prosinac 2017. godine,

1. Usvajanje Izvješća o izvršenju Plana gospodarenja otpadom Općine Šandrovac za

 2017.godinu

1. Usvajanje Izvješća o primjeni agrotehničkih mjera i mjera za uređivanje i održavanje

 poljoprivrednih rudina na području Općine Šandrovac u 2017. godini,

1. Donošenje Odluke o prihvaćanju izvješća Povjerenstva za popis imovine, obveza i

 potraživanja Općine Šandrovac za 2017. godinu,

1. Usvajanje Izvješća o izvršenju Godišnjeg plana upravljanja i raspolaganja nekretninama

 Općine Šandrovac za 2017. godinu,

1. Donošenje Godišnjeg plana upravljanja i raspolaganja nekretninama Općine Šandrovac

 za 2018. godinu,

1. Donošenje Programa potpora u poljoprivredi na području Općine Šandrovac za

 razdoblje 2018.- 2020. godine,

1. Donošenje Odluke o izmjenama i dopunama Strateškog plana gospodarskog razvoja

 općine Šandrovac za razdoblje 2015. do 2019. godine,

1. Donošenje Odluke o prijedloga članova Nadzornog odbora Šandroprom d.o.o.,
2. Donošenje Odluke o oslobođenju od plaćanja komunalne naknade za 2018. godinu za

 vlasnike objekata pogođenih elementarnom nepogodom – odronom zemljišta,

1. Usvajanje Izvješća o izvršenju financijskog plana Doma za stare i nemoćne osobe

 Šandrovac za 2017. godinu i Izvješća o poslovanju Doma za stare i nemoćne osobe

 Šandrovac za 2017. godinu,

1. Davanje suglasnosti na Statut Doma za stare i nemoćne osobe Šandrovac,
2. Davanje suglasnosti na Odluku o koeficijentima i osnovici za obračun plaće zaposlenika

 Doma za starije i nemoćne osobe “Šandrovac”,

1. Donošenje Odluke o imenovanju članova Upravnog vijeća Doma za stare i nemoćne

 osobe Šandrovac ispred predstavnika osnivača,

1. Razmatranje zahtjeva za isplatu donacije Općinskom nogometnom klubu Šandrovac za

 saniranje nogometnog igrališta u Šandrovcu.

\*\*Vijećnik Slaven Kurtak: „Imam pitanje vezano uz 16. točku dnevnog reda - **Usvajanje Odluke** o visini naknade za predsjednika Općinskog vijeća Općine Šandrovac, mislim da smo čak zadnju sjednicu raspravljali o tome, jel tako?“

\*Pročelnica JUO Općine Šandrovac, Ivana Fočić: „Da, ali nije bila na dnevnom redu.“

\*\*Vijećnik Slaven Kurtak: „Da, ali je bila prijedlog i glasovali smo o tome.“

\*Načelnik Općine Šandrovac, Josip Dekalić: „Vi tada niste prihvatili amandman.“

\*\*Vijećnik Slaven Kurtak: „Ali glasali smo o toj točci.“

\*Pročelnica JUO Općine Šandrovac, Ivana Fočić: „Jeste, ali točka nije bila na dnevnom redu, to je gospodin Sokolić jasno rekao i uneseno je u zapisnik.“

\*Načelnik Općine Šandrovac, Josip Dekalić: „Pa glasujte sada, u čemu je problem?“

\*Predsjedavajući: „Nije problem, ali već smo glasovali o tome.“

\*\*Vijećnik Slaven Kurtak: „Tko predlaže tu točku?“

\*Načelnik Općine Šandrovac, Josip Dekalić: „A tko može predlagati? Predlaže predsjednik općinskog vijeća i predlaže načelnik općine.“

\*\*Vijećnik Slaven Kurtak: „Dobro, ja sam samo pitao tko je dao taj prijedlog za 16. točku?“

\*Načelnik Općine Šandrovac, Josip Dekalić: „Ja sam dao prijedlog, a obrazložiti ću zbog čega. Sve je transparentno.“

\*\*Vijećnik Sven Perec: „Da, kao i uvijek.“

Dnevni red je usvojen jednoglasno sa 11 glasova ZA od strane Općinskog vijeća.

**Točka 1.**

**Aktualni sat.**

\*\*Vijećnik Sven Perec: „Ja imam pitanje za načelnika, načelniče, zašto Vi ne sjedite na čelu stola uz predsjednika vijeća, gdje Vam je mjesto, nego tu na kraju stola, tako reći u magarećoj klupi?“

\*Načelnik Općine Šandrovac, Josip Dekalić: „To nije magareća klupa. Ja gdje god sjedim je čelo stola. I sa ove strane se isto može reći da je čelo stola.“

\*\*Vijećnik Sven Perec: „To je začelje, a s one strane je čelo stola.“

\*Načelnik Općine Šandrovac, Josip Dekalić: „Tamo kada sam sjedio, onda sam se morao navirivati da bih nekome odgovorio, onda sam sjeo ovdje i evo ja vas sve sada vidim, kao što i predsjednik vijeća vidi sve vas. A i bolje me čujete odavde.“

\*\*Vijećnik Slaven Kurtak: „Pitanje za načelnika. Radi se o prilazu, gore u školi, gdje je ulaz u malu školu. Ovaj prilaz sa ceste je dosta blatnjav i popunjen sa blatom, pa ako bi bio u mogućnosti ili „Šandroprom“ ili netko da se to riješi. Ako me razumijete na koji prilazni put mislim, znači to je dio od ceste prema donjem ulazu gdje je mala škola.“

\*Načelnik Općine Šandrovac, Josip Dekalić: „Meni je zahtjev za to već poslan, ne pismeno, nego usmeno, da sad kad se vrijeme malo popravi se to riješi. Tamo oko škole ima malo više posla. Onaj dio gdje je onaj bunker, septička jama, to isto treba rješavati. Sanja, ravnateljica, će poslati zahtjev, jer mora poslati službeno da se to evidentira i da poslije ne bude da je to moja volja ili volja ne znam ni ja koga. Ona će meni poslati taj zahtjev, pa ću ja reći da tamo napiše i to što ste tražili. Jer ispada da Općina ništa ne pomaže školi, nego da školi pomaže netko drugi, a Općina najviše i brine o tome, koliko god može.“

\*\*Vijećnik Miroslav Sokolić: „Imam pitanje za gospodina načelnika, vidio sam da je nekakav kamion sa dizalicom tamo u našem poslovnom centru, pa me zanima jel to naše, jel to netko kupio, ili je to od „Šandroproma“ i šta to radi tu?“

\*Načelnik Općine Šandrovac, Josip Dekalić: „Da, „Šandroprom“ je to kupio i mi ćemo od toga raditi jednu prikolicu za veliki traktor, tako da imamo i dizalicu i veliku prikolicu za veliki traktor. To je koštalo 20.000,00 kuna na otplatu, što je jako povoljno, a tako nešto se ne može naći tako jeftino.“

\*\*Vijećnik Miroslav Sokolić: „Ja sam čuo da je to katastrofa, da je to u tako derutnom stanju, da se ne može ni registrirati, ni ništa. Taj se kamion ne može registrirati. Ja sam čuo da su ljudi sretni što su nam to dobro utrapili. Nadalje, zanima me kad smo već kod tog „Šandroproma“, nemamo ponovno nikakve podatke o tom „Šandropromu“, taj „Šandroprom“ radi šta hoće i zanima me, ne znam tko mi to može odgovoriti ovdje, tko bira i razrješuje Skupštinu „Šandroproma“?

\*Pročelnica JUO Općine Šandrovac, Ivana Fočić: „Gospodine Sokolić, jel se Vi sjećate Društvenog ugovora koji je 2013. godine usvojen na sjednici općinskog vijeća?“

\*\*Vijećnik Miroslav Sokolić: „Ne sjećam se ja šta sam jučer jeo, Vi samo meni lijepo odgovorite na pitanje koje sam Vas ja pitao.“

\*Pročelnica JUO Općine Šandrovac, Ivana Fočić: „Tada su prenesena prava na Skupštinu i Skupština je Općinski načelnik Općine Šandrovac. Znači tko god da bude izabran na mjesto načelnika, taj predstavlja Skupštinu „Šandroproma“.“

\*\*Vijećnik Miroslav Sokolić: „Ponovno pitam, tko bira Skupštinu? Ako je poduzeće „Šandroprom“, osnivač mu je Općina Šandrovac i u vlasništvu je Općine Šandrovac, tko bira Skupštinu?“

\*Pročelnica JUO Općine Šandrovac, Ivana Fočić: „Ja sam Vam odgovorila na to pitanje.“

\*\*Vijećnik Miroslav Sokolić: „Niste mi odgovorili.“

\*Pročelnica JUO Općine Šandrovac, Ivana Fočić: „Jesam, gospodine Sokolić Društveni ugovor je Društveni ugovor. Za Skupštinu je izabran Općinski načelnik Općine Šandrovac i tko god da bude izabran za načelnika taj će biti Skupština.“

\*\*Predsjedavajući: „I to je više ne promjenjivo?“

\*Pročelnica JUO Općine Šandrovac, Ivana Fočić: „Skupština može donijeti drugačiju odluku. A vi si to provjerite.“

\*\*Vijećnik Miroslav Sokolić: „Ali netko je morao tu Skupštinu predložiti. Ja ne znam jesam ja lud, ali netko je morao negdje nekoga za nešto predložiti.“

\*Načelnik Općine Šandrovac, Josip Dekalić: „Gospodine Sokoliću, pogledajte sve komunalne firme, od velike Bandićeve firme gdje ima 10.000 ljudi, do Komunalca u Bjelovaru – Skupština je načelnik, odnosno gradonačelnik.“

\*\*Vijećnik Miroslav Sokolić: „Samo jedan?“

\*Načelnik Općine Šandrovac, Josip Dekalić: „Samo jedan. Pa što je Skupština? Nije Skupština tu da donosi koliko će biti goriva potrošeno ili gdje će se što raditi. Kao što Skupština u ovom slučaju gdje sam ja ne donosi te odluke. Skupština prima na znanje godišnji obračun, koji dolazi sad sa 30.04., na prijedlog Nadzornog odbora. I na bilo kakve događaje u toku neke radnje on može odraditi sve, zato je Skupština gradonačelnik, zato nisu ni gradsko vijeće Bjelovara, ni gradska skupština u Zagrebu, nego jedan čovjek koji može odraditi sve. Ali on ne može raditi što hoće, jer je to zakon i još je i odgovoran za to.“

\*\*Vijećnik Miroslav Sokolić: „Ovdje jedan čovjek može raditi što hoće. Koliko ja znam ima komunalnih poduzeća kojima nije načelnik općine Skupština, recimo imate primjer u Severinu, gdje je bio načelnik općine, predsjednik Skupštine ili direktor, kako se to već kaže i onda je vijeće donijelo odluku i vijeće je preuzelo vodstvo.“

\*Načelnik Općine Šandrovac, Josip Dekalić: „I gdje je sad ta njihova komunalna firma? Nema je više:“

\*\*Vijećnik Miroslav Sokolić: „Nije bitno, ne zanima mene to, mene zanima procedura.“

\*Načelnik Općine Šandrovac, Josip Dekalić: „Dok je to vodio načelnik bilo je i firme, a kad je načelnik digao ruke od toga otišla je i firma. I ono malo što su kupili rasprodalo se. U tome je cijeli štos.“

\*\*Vijećnik Miroslav Sokolić: „Nije u tome štos. Znači Skupština ste Vi i Vi ne odlučujete o ničemu, znači odlučuje tko Upravno vijeće? Jel tako?“

\*Načelnik Općine Šandrovac, Josip Dekalić: „Ne, nego Skupština. A ajde Vi meni gospodine Sokoliću recite o čemu to odlučuje Skupština?“

\*\*Vijećnik Miroslav Sokolić: „Čekajte malo, jel je to firma u koju smo mi uložili ogromne novce?“

\*Načelnik Općine Šandrovac, Josip Dekalić: „Vi non stop govorite odlučuje, odlučuje, odlučuje, dobro o čemu mislite da Skupština odlučuje?“

\*\*Vijećnik Miroslav Sokolić: „Odlučuje gdje se troše novci, gdje će se radit, koga će se zaposliti i tako dalje i tako dalje. Jel sam u pravu?“

\*Pročelnica JUO Općine Šandrovac, Ivana Fočić: „Skupština ne odlučuje koga će se zaposliti.“

\*\*Vijećnik Miroslav Sokolić: „Dobro, ne odlučuje, parafraziram, ali tko odlučuje? Upravno vijeće? Jel tako?“

\*Pročelnica JUO Općine Šandrovac, Ivana Fočić: „Uprava, jer trgovačko društvo nema upravno vijeće.“

\*\*Vijećnik Miroslav Sokolić: „Uprava? A tko imenuje upravu?“

\*Pročelnica JUO Općine Šandrovac, Ivana Fočić: „Skupština.“

\*\*Vijećnik Miroslav Sokolić: „Bravo. I tko je član uprave, isto jedan član? I to je sve sukladno Zakonu i to je sve OK?“

\*Načelnik Općine Šandrovac, Josip Dekalić: „A što bismo mi sada trebali u ovako maloj firmi od 10-ak zaposlenih? Imati koliko ljudi za članove uprave? Bar njih 5, jel tako? Pa ja to ne razumijem.“

\*\*Vijećnik Miroslav Sokolić: „Ne razumijete da, zato i imate sve ovlasti i možete raditi što hoćete, to je to i to je činjenica. Dobro, to ćemo isto provjeriti.“

\*Načelnik Općine Šandrovac, Josip Dekalić: „Samo naprijed.“

\*\*Vijećnik Miroslav Sokolić: „Pa normalno, šta ćemo drugo. I imam još jedno pitanje za gospodina načelnika, kakva je Vaša suradnja sa gospodinom Županom Damirom Bajsom? Jer sam također dobio informacije da niste bili kod njega od kad su vjerojatno izbori bili, zato i kad gledamo po Proračunu od Županije nismo nikad dobili nikakve novce. Išli ste na ovaj program „Zaželi“ i ne znam sad, izgleda po ovome koliko mi se čini da nismo prošli. Druge općine jesu, Trojstvo i ovi neki su prošli, mi nismo. Kako surađujete Vi sa Županom gospodinom Damirom Bajsom?“

\*Načelnik Općine Šandrovac, Josip Dekalić: „Jako dobro.“

\*\*Vijećnik Miroslav Sokolić: „Dobro, onda sam ja krivo informiran.“

\*Načelnik Općine Šandrovac, Josip Dekalić: „Krivo, da.“

\*\*Vijećnik Miroslav Sokolić: „Dobro, hvala.“

\*Načelnik Općine Šandrovac, Josip Dekalić: „A program „Zaželi“, kad ste već počeli pitati o njemu, ne mogu ići sve općine sa županijom. Sa županijom je išlo njih par samo, a mi smo išli sa općinom Severin i općinom Nova Rača i ovih dana čekamo da prođemo. I idemo na još jedan program „Zaželi“ preko LAG-a. Eto tako da znate. Pitajte tako neke lijepe stvari, a ne ovo drugo.“

\*\*Vijećnik Miroslav Sokolić: „Pa lijepe stvari, a vidim da ništa nismo ostvarili.“

\*Načelnik Općine Šandrovac, Josip Dekalić: „Jel su ovi drugi ostvarili, jel su zaposlili koga?“

\*\*Vijećnik Miroslav Sokolić: „Pa vidim da piše da su dobili.“

\*Načelnik Općine Šandrovac, Josip Dekalić: „Piše da, a do sada nitko još nije zaposlio ni jednog čovjeka, samo su po novinama svi zaposleni. U Vukovaru, Iloku je bilo da je ona gradonačelnica zaposlila 18 osoba, a još ni jedna nije zaposlena. A već su novine pisale i žene se svađale i tako dalje. Ne idu novci samo tako. Kasnije ako budete pitali za ovu cestu onda ću vam reći kako to ide. Samo u novinama ima novaca koliko god hoćeš.“

\*\*Vijećnik Slaven Kurtak: „Pitanje za načelnika, ova cesta spuštanje kod Gradine dolje do Gorenjaka, ja mislim da iduću zimu nećemo dočekati sa ovom cestom.“

\*Načelnik Općine Šandrovac, Josip Dekalić: „To je županijska cesta. Od Bjelovara, preko Trojstva, Šandrovac, Jasenik, Katalena, gore desno za Bulinac je županijska cesta. Županijska cesta je i ova preko Bukvika, lijevo za Katalenu. I županijska cesta je Ravneš i Pupelica je isto županijska cesta. Ova nije asfaltirana, ona nije asfaltirana, to nešto navezu i samo krpaju. Ali ne krpaju samo kod nas, to rade svuda. Županija je tražila ako hoćemo ići tu, da mi osiguramo 600.000,00 kuna, oni će pola, ne Županija nego Županijska uprava za ceste. Mi nismo mogli jer smo imali ovaj drugi program, ali to je njihova cesta i to bi trebali oni rješavati. Sad će dobiti valjda novce od Ministarstva prometa, navodno će Županija dobiti nekih 19.000.000,00 kuna pa će nam valjda dati.“

\*\*Vijećnica Biljana Solar: „Pitanje za načelnika, kada bi se mogao postaviti znak za zaustavljanje na onoj cesti iste važnosti u Ravnešu? Ona ulica gdje je moj tata, da se zaustavlja, jer je onda problem kad idu kamioni i neka teretna vozila, moraju stati u brijegu. Jer je cesta iste važnosti kada je asfaltirana.“

\*\*Vijećnik Miroslav Sokolić: „Onda ne može biti znak.“

\*Načelnik Općine Šandrovac, Josip Dekalić: „To isto moramo vidjeti sa Županijskom upravom za ceste, to je također njihova cesta. To ću ja pod hitno pitati u Županijskim cestama da se to postavi, dakle znakovi koji po pravilu trebaju tu biti postavljeni.“

\*Predsjedavajući zaključuje aktualni sat.

**Točka 2.**

**Usvajanje zapisnika sa 6. sjednice Općinskog vijeća Općine Šandrovac.**

U trenutku glasanja bilo je prisutno 11 vijećnika. Zapisnik sa 6. sjednice Općinskog vijeća Općine Šandrovac usvojen je sa 11 glasova ZA.

**(KLASA: 021-05/18-01/5, URBROJ: 2123-05-01-18-1)**

**Točka 3.**

**Usvajanje zapisnika sa 7. sjednice Općinskog vijeća Općine Šandrovac.**

U trenutku glasanja bilo je prisutno 11 vijećnika , te je Zapisnik sa 7. sjednice Općinskog vijeća Općine Šandrovac usvojen sa 11 glasova ZA.

**(KLASA: 021-05/18-01/11, URBROJ: 2123-05-01-18-1)**

**Točka 4.**

**Usvajanje Izvršenja Proračuna Općine Šandrovac za razdoblje od 01.01.2017. - 31.12.2017. g..**

\*Načelnik Općine Šandrovac, Josip Dekalić: „Dobili ste sve materijale, ono što je prihodovano je prihodovano, što je rashodovano je rashodovano. Tu više nema ni plus ni minus. Jedino što mogu konstatirati je da je prošle godine bilo jako dobro i bilo bi dobro da tako bude i ove godine, jer ostvareno je prihoda 4.907.566,00 kuna i rashoda 4.925.036,00 kuna.“

\*\*Vijećnik Slaven Kurtak: „Sanacija igrališta nije u Proračunu za 2017. godinu ili ja nisam vidio dobro?“

\*Referent za računovodstvo i financije Općine Šandrovac, Dajana Perhot: „To vam je na javnim površinama.“

\*Načelnik Općine Šandrovac, Josip Dekalić: „A i ovdje u prilogu imate točno gdje je utrošeno koliko sredstava. To vam je na ovom prilogu, gdje su udruge i gdje su stranke.“

\*\*Vijećnik Slaven Kurtak: „Na javnim površinama imamo 4.998,00 kuna .“

\*Pročelnica JUO Općine Šandrovac, Ivana Fočić: „Sada će Dajana točno po kontima donijeti iznose, a i u ovom prilogu vam je sve točno objašnjeno.“

\*Načelnik Općine Šandrovac, Josip Dekalić: „Dečki vi niste proučili materijale, jer ste to dobili.“

\*\*Vijećnik Slaven Kurtak: “To vidimo, ali tog djela nema u Proračunu, pa zato pitamo.“

\*\*Vijećnik Miroslav Sokolić: „Evo vidiš, projekti dječji vrtić – mauna.“

\*Načelnik Općine Šandrovac, Josip Dekalić: „Na primjer ovo što je u uslugama ovdje, to je išlo isto za sanaciju, ceste, greder što je ravnao, Šandroprom što je prvi, pa drugi puta vozio zemlju, a najskuplja stavka ovdje je specijalna trava sa specijalnim gnojivom. Gospodo to je sve posijano, a u troškovima nema traktora koji je sijao i koji je to sve radio, jer to bi bilo gratis od obitelji Dekalić.“

\*\*Vijećnik Slaven Kurtak: “Hvala, ali ne znam kakvo to gnojivo mora biti u tom iznosu.“

\*Načelnik Općine Šandrovac, Josip Dekalić: „Dečki raspitajte se za to kakvo gnojivo ide uz tu travu.“

\*\*Vijećnik Slaven Kurtak: “Ja sam se raspitao, zato Vas i pitam. Po mojoj informaciji gnojivo koje je u pakiranju specijalizirano, isto od Agro - Kuće, 5 kilograma iznosi 109,90 kn. Treba nam nekakvih 3.846,00 kuna za to specijalizirano gnojivo. Druga stvar, imamo isto tako Multicomp gnojivo isto od Agro - Kuće 25 kilograma košta 175,50 kuna, njega ide 500 kilograma na 10.000 m2. A mi imamo nekakvih 250 m2, znači 250 kila na 5.000 kvadrata igrališta i to je 1.750,00 kuna. Evo ja sad ne znam kakvo je to gnojivo koje ste vi ugradili u igralište za 9.763,20 kuna.“

\*Načelnik Općine Šandrovac, Josip Dekalić: „Dobit ćete presliku računa. Tako da vidite koje je to gnojivo. Ja niti se razumijem u to gnojivo, niti se razumijem u travu, niti igram nogomet, niti igram tenis da znam koja je trava najbolja za to. Nego smo mi dobili ponudu od Agro - Kuće gdje ta trava koja je jako dobra i dugogodišnja koja se sije zajedno sa gnojivom, te smo utrošili 180 kila trave i 180 kila gnojiva u igralište. A iz računa se vidi da je gnojivo skuplje od trave.“

\*\*Vijećnik Slaven Kurtak: „Kada možemo dobiti presliku računa?“

\*Načelnik Općine Šandrovac, Josip Dekalić: „Ne možete baš odmah, ali dođete tu u općinu i dobijete presliku.“

\*\*Vijećnik Slaven Kurtak: „Hvala.“

\*\*Vijećnik Miroslav Sokolić: „A inače trava je nikla i bila fenomenalna, loboda do koljena. Što se tiče igrališta. Super kvalitetno.“

\*Predsjedavajući: „Nije bila kriva trava, bila je kriva priprema.“

\*\*Vijećnik Slaven Kurtak: „Samo razdoblje u kojem je sijano je krivo.“

\*Načelnik Općine Šandrovac, Josip Dekalić: „Pa evo gospodo sada ćete vi imati šansu pokazati kako se to radi. Trebali ste tada reći prognozu da ne bude kiše i nemojte sijati i nemojte raditi.“

\*\*Vijećnik Slaven Kurtak: „Nema to veze načelniče sa prognozom, Vi se hvala Bogu jako puno bavite poljoprivredom i znate i sami kada se trava sije. Ne u proljeće, nego u jesen, da budu najbolji rezultati.“

\*Načelnik Općine Šandrovac, Josip Dekalić: „Imat ćete šansu gospodo, jer načelnik više ne bude sijao, ne bojte se.“

\*Predsjedavajući: „Pa ja sam siguran da načelnik više ne bude sijao, jer načelnik se i dokazao dolje. Kad smo već kod nogometnog igrališta, to se pita nešto i mene i mog predsjednika. Moje mišljenje što je tih 50.000,00 kuna utrošeno dolje da smo sad mogli imati otvorenje igrališta kakvog nema u ovim krajevima, samo da su to radili ljudi koji su za to sposobni i školovani za te stvari. Vi načelniče imate bolje livade od tog igrališta. Toliko od mene, ne kao predsjednika vijeća, nego kao tajnika nogometnog kluba. Koji se bori za taj klub.“

\*Načelnik Općine Šandrovac, Josip Dekalić: „I koji je kosio u zadnjih godinu dana – ni jedanput, jel tako?“

\*Predsjedavajući: „Nije imao šta kosit.“

\*Načelnik Općine Šandrovac, Josip Dekalić: „Ali ćemo vidjeti kako je bilo naplaćivano sve to.“

\*Predsjedavajući: „Dobro. Slobodno, imate vi to sve. Općina je vodila papire pa sve vidite.“

\*Načelnik Općine Šandrovac, Josip Dekalić: „Imam ja papire sve do jednoga i to ću dobro proučiti ovih dana.“

\*Referent za računovodstvo i financije Općine Šandrovac, Dajana Perhot: „Ova prva 4 računa su knjižena na javne površine, na usluge – konto 323212, a ovaj zadnji je od Metre na troškovima legalizacije objekata.“

\*\*Vijećnik Slaven Kurtak: „Jel su to troškovi sa ili bez PDV-a?“

\*Referent za računovodstvo i financije Općine Šandrovac, Dajana Perhot: „Sa PDV-om, kod nas PDV nema nikakvo značenje, jer mi nemamo pravo povrata, niti mi zaračunavamo PDV na svoje račune.“

\*\*Vijećnik Slaven Kurtak: „Znači da ste se samo za 10.000,00 kuna zeznuli od prošle sjednice?“

\*Referent za računovodstvo i financije Općine Šandrovac, Dajana Perhot: „Ne, ja sam krivo rekla. Prvo sam gledala karticu troška a posebno sam išla gledati Agro – kuća. Ali ja sam vama odmah rekla da sam se zeznula.“

\*\*Vijećnik Slaven Kurtak: „Točno, ja sam to zanemario.“

\*\*Vijećnik Miroslav Sokolić: „Javne površine – usluge, šta je to? 200.000,00 kuna?“

\*Referent za računovodstvo i financije Općine Šandrovac, Dajana Perhot: „ Konto 323212 to su javne površine – usluge.“

\*\*Vijećnik Miroslav Sokolić: „I tu piše 200.000,00 kuna, a rekli ste da je tu nekakvih 30.000,00 kuna. 200.000,00 kuna smo mi platili za održavanje javnih površina?“

\*Referent za računovodstvo i financije Općine Šandrovac, Dajana Perhot: „Da.“

\*\*Vijećnik Miroslav Sokolić: „U majko Božja. Jebote, osnovat ću komunalnu firmu i idem kosit.“

\*Referent za računovodstvo i financije Općine Šandrovac, Dajana Perhot: „Gospodine Sokolić, svi računi sa te pozicije su Vam dostupni, dođite i sve ću Vam ih izvaditi i pokazati.“

\*\*Vijećnik Miroslav Sokolić: „Nema problema.“

\*Referent za računovodstvo i financije Općine Šandrovac, Dajana Perhot: „Ako Vi sumnjate u poslovanje i poštenje?“

\*\*Vijećnik Miroslav Sokolić: „Ne sumnjam ja u ništa, ja samo kažem da je to puno.“

\*Referent za računovodstvo i financije Općine Šandrovac, Dajana Perhot: „Pod te javne površine vam ide i uređenje svih javnih površina, a znate što vam spada u javne površine, uređenje oko domova, a i dio što se radi oko groblja.“

\*\*Vijećnik Ranko Ormanović: „Ja ne igram nogomet, ali pratim malo sport. Zanima me, s obzirom da vidim da se za nogomet daje puno novca iz Proračuna općine, tko igra taj nogomet, koliko igrača ima, gdje igraju, koja je to liga, jer ja to ne znam“

\*Vijećnik Miroslav Sokolić: „To nije na dnevnom redu.“

\*Predsjedavajući: „Gospodin ima pravo pitati. Sad ću Vam ja to pojasniti. Nogometni klub se takmiči u 2. županijskoj nogometnoj ligi, znači iznad te lige u našoj županiji je samo prva liga, trenutno smo rangirani tako da dijelimo prvo mjesto sa „Napretkom“ iz Rajića. U nogometnom klubu ima 70% igrača domaćih ljudi ili koji su odrasli ovdje kod nas u Šandrovcu. Evo to je to ili Vas još nešto zanima.“

\*\*Vijećnik Ranko Ormanović: „Dobro, dobro, to me je zanimalo.“

\*Predsjedavajući: „Klubu je 50.000,00 kuna dovoljno, međutim mi još svejedno svojom sposobnošću ili kako god, još nekih 10.000,00 kuna nađemo od sponzora. Trenutno nas muči taj teren, ali inače je atmosfera u klubu fenomenalna. Naši igrači ne moraju misliti o ničem. Imaju plaćene putne troškove, opremu, kopačke, trenirke. Ja kad sam preuzeo klub došao sam u klub na 7 igrača, 3 lopte i garnituru dresova. Sad imam 10 lopti, 5 garnitura dresova, samo nam je problem to nogometno igralište i jako mi je žao što sam uopće dao nekome da mi prčka po tome. Ne meni jer nije to moje, nego nama. I žalosno je što moramo negdje drugdje igrati, a ne možemo igrati tu.“

\*\*Vijećnik Slaven Kurtak: „I nema minusa na računu.“

\*Predsjedavajući: „I nema minusa na računu i nema vraćanja nekakvih…, ali dobro nećemo sada o tome. Slaven aludira na to da kada sam preuzeo klub sam još pola godine plaćao zaostatke za suce i ne znam šta. I tu godinu smo kiksali i rezultatski i sve. Evo to je u kratkim crtama sve.“

\*\*Vijećnik Damir Husnjak: „Kada smo već kod kluba imam i ja pitanja. Ili to ostavljamo za zadnju točku?“

\*Predsjedavajući: „Možemo ostaviti i za zadnju točku, ali gospodin se informirao, pa zašto mu ne odgovoriti.“

\*Vijećnik Miroslav Sokolić: „Konto 422 – postrojenja i oprema, stolovi i namještaj, iznos 54.190,00 kuna, šta je to?“

\*Referent za računovodstvo i financije Općine Šandrovac, Dajana Perhot: „Dvoja kolica su napravljena za mrtvačnice, za prijevoz vijenaca u iznosu od 4.009,00 kuna. Za stolove su nabavljene ploče od tesara u vrijednosti od 16.440,00 kuna. Prima kuhinjski ormarići 824,00 kune za Dom Ravneš. Bojler iz Vodotehne od 80 litara od 1.052,00 kune za Dom mislim da Ravneš.“

\*Vijećnik Miroslav Sokolić: „Ma za Ravneš, sve je to za Ravneš.“

\*Vijećnica Biljana Solar: „Ne bi to bio bojler za Ravneš.“

\*Referent za računovodstvo i financije Općine Šandrovac, Dajana Perhot: „Stolice 30.000,00 kuna za Dom Šandrovac, hladnjak je za Dom Ravneš 1.862,00 kune.“

\*Načelnik Općine Šandrovac, Josip Dekalić: „Bojler je tu dolje u Domu Šandrovac.“

\*Vijećnik Miroslav Sokolić: „To su samo table za stolove?“

\*Referent za računovodstvo i financije Općine Šandrovac, Dajana Perhot: „Da.“

\*Vijećnik Miroslav Sokolić: „Koliko je to komada?“

\*Referent za računovodstvo i financije Općine Šandrovac, Dajana Perhot: „To ne znam. A šta bih ja ovdje trebala pisati koliko komada, koliko kvadratnih metara?“

\*Vijećnik Miroslav Sokolić: „Pa ima valjda račun negdje nekakav?“

\*Referent za računovodstvo i financije Općine Šandrovac, Dajana Perhot: „Ima račun, dođite i informirat ćete se.“

\*Vijećnik Miroslav Sokolić: „Dobro, doći ćemo se onda informirati.“

\*Referent za računovodstvo i financije Općine Šandrovac, Dajana Perhot: „Ne mogu ja vama kompletno materijalno knjigovodstvo donijeti ovdje.“

\*Vijećnik Miroslav Sokolić: „OK. Onda ću ja vidjeti račun i koliko stolica ima. Otkup osobnog automobila, vidim 41.460,00 kuna? Koliko sam ovdje negdje vidio još smo plaćali i najam automobila i sad smo ga otkupili. Jel to sad to ili još uvijek plaćamo najam?“

\*Referent za računovodstvo i financije Općine Šandrovac, Dajana Perhot: „Ništa više, to je bio zadnji iznos.“

\*Vijećnik Miroslav Sokolić: „Aha, to je načelnik donio sam odluku da se otkupi, jer on to može.“

\*Načelnik Općine Šandrovac, Josip Dekalić: „Da, on to može. Pa niste dali za novi auto, pa smo morali otkupiti ovaj.“

\*Vijećnik Miroslav Sokolić: „Pa normalno, pa šta bi trebali?“

\*Načelnik Općine Šandrovac, Josip Dekalić: „Auto se kupi na leasing na 5 godina, gospodine malo se interesirajte što znači leasing.“

\*Vijećnik Miroslav Sokolić: „Pušing.“

\*Načelnik Općine Šandrovac, Josip Dekalić: „Leasing se plaća 5 godina zapravo najam vozila. Poslije toga vozilo se predaje tvrtki od koje se je dobio leasing ili ga se može otkupiti. Mi smo taj auto otkupili, jer kako bi sad Općina bila bez vozila?“

\*Vijećnik Miroslav Sokolić: „Jedino ako Vam ne treba vozilo. Kako su ovi iz Kukuriku koalicije išli biciklima na posao, ministri."

\*Predsjedavajući: „Ima li još pitanja?“

\*Vijećnik Miroslav Sokolić: „Imam ja još pitanje. Nije mi jasno ovo gdje piše - udruga hrvatskih branitelja 9.000,00 kuna. Planirano znam da nije toliko, jer je planirano bilo 5.000,00 kuna, to sam siguran. A stavili ste ovdje 9.125,00 kuna, ja se slažem sa tim, kad smo išli u Pakrac, u Bastajske Brđane troškovi su iznosili tih 4.125,00 kuna, samo ja sad ne znam da li vi to ovdje negdje prikazujete ili ne. Jer šta ako meni slučajno dođe revizija, Udruzi, a ne meni i tamo piše da sam ja imao 5.000,00 kuna, a ovdje u Proračunu piše da sam imao 9.125,00 kuna, šta se onda događa?“

\*Načelnik Općine Šandrovac, Josip Dekalić: „Ništa.“

\*Referent za računovodstvo i financije Općine Šandrovac, Dajana Perhot: „Ništa, jer vi te novce niste dobili na račun.“

\*Vijećnik Miroslav Sokolić: „Nisam ih dobio na račun, ali ovdje piše da sam dobio 9.000,00.“

\*Referent za računovodstvo i financije Općine Šandrovac, Dajana Perhot: „Mi možemo vama i električnu energiju recimo ovako knjižiti.“

\*Vijećnik Miroslav Sokolić: „A možete? Kad bi imao prostoriju onda bi mi mogli.“

 \*Načelnik Općine Šandrovac, Josip Dekalić: „Mi smo do sad sve te račune stavljali na Općinu i onda ste se vi pitali zašto su računi tako veliki. E od sada će se oni stavljati svaki za sebe, za svaku udrugu. I opet nikome ništa, jer se ima pravo na to. Jer ako su na primjer branitelji išli na taj put, općina im je omogućila dio organizacije i to platila, onda je taj dio iz Proračuna išao na trošak načelnika, tamo gdje piše reprezentacija ili to piše ovdje. I u čemu je sad problem? Nigdje. I nećete ništa odgovarati.“

\*Referent za računovodstvo i financije Općine Šandrovac, Dajana Perhot: „Sad dolazimo na ono što sam ja vama govorila još prije 3-4 godine. Da sve one račune koje radite, reprezentacije i tako dalje, da ne možemo mi plaćati i da ne ide na Općinu, nego na Udruge koje rade te troškove. A isto tako i prijevoz, a mi njima onda prebacujemo sredstva.“

\*Vijećnik Miroslav Sokolić: „Ja sam pitao da li da Udruga plati, a gospodin načelnik je rekao ne, da će to Općina riješiti. Ja samo ne bih htio da se zbog ovoga nađem u neobranom grožđu.“

\*Načelnik Općine Šandrovac, Josip Dekalić: „Ako do čega dođe, pošaljite ih načelniku.“

\*Vijećnik Miroslav Sokolić: „Ma da do čega dođe, onda bi bilo da se ničega nitko ne sjeća. Kao i onda kada niste dali da glasam, isto se sada ne sjećate, za prisegu vijećnika.“

\*Referent za računovodstvo i financije Općine Šandrovac, Dajana Perhot: „A tko je rekao od njih da se ne sjeća?“

\*Vijećnik Miroslav Sokolić: „To je isto, pa svi šute, nitko neće reći: „Sokoliću u pravu si.“. A to ćemo još vidjeti tko je u pravu.“

\*Vijećnik Ranko Ormanović: „Nisam ja pisao zapisnik.“

\*Vijećnik Miroslav Sokolić: „Da, pa kriva je ona, kriva je Martina što nije napisala u zapisnik da mi niste dali da glasam. Jedino je to krivo. E da je to upisano u zapisnik... Ali dobro dokazati ću ja to malo težim putem, ali ću svejedno dokazati.“

\*Referent za računovodstvo i financije Općine Šandrovac, Dajana Perhot: „Što se tiče ovih sredstava ne morate se bojati, to su naša sredstva koja smo mi knjižili na vas i ako vama dođe inspekcija vi ćete ih uputiti na nas, vidi se račun točno u koju je svrhu. Ja bih samo još nešto rekla, nadam se da neće izaći u javnost da Općina tako pere novce, kao što pričaju pojedine udruge, da kako mi vodimo knjigovodstvo sada pojedinim udrugama, da u biti Općina pere novce preko njih. To izjavljuju članovi udruga kojima Općina vodi knjigovodstvo.“

\*Predsjedavajući: „Mi kao nogometni klub smo jedna udruga kojoj ste isto vodili knjigovodstvo i ja samo mogu reći da ste vi to odlično radili.“

\*Referent za računovodstvo i financije Općine Šandrovac, Dajana Perhot: „Ja bih samo voljela znati što to znači, voljela bih da mi netko objasni što znači to da Općina pere novce preko udruga, evo konkretno preko KUD-a. Mene je to strašno potreslo, ja to vama ne mogu objasniti.“

\*Predsjedavajući: „Ne znam ja ni kako bi vi to uopće prali novce?“

\*Referent za računovodstvo i financije Općine Šandrovac, Dajana Perhot: „Pa to i mene isto interesira, ali to bi vjerojatno trebali pitati one osobe koje su zapodjenule taj razgovor. Evo mene to zaista interesira, jer ja pretpostavljam da su one iz ekonomske struke, bankarske pa vjerojatno znaju kako se to radi. Ja ne znam, vjerujte mi ja ne znam. Žalosno je što ja radim tu već 20 godina i imam još 10, odnosno 7 godina radnog iskustva u trgovačkom društvu, ali vjerujte mi ne znam kako se pere novac. Pa ako bi me posavjetovale neke osobe, meni bi bilo drago. Da bar znam o čemu se radi.“

\*Predsjedavajući: „Gospođo Perhot, rekla – kazala, ja Vam kažem da od nogometnog kluba imate sve pet.“

 U trenutku glasanja bilo je prisutno 11 vijećnika. Izvršenje Proračuna Općine Šandrovac za razdoblje od 01.01.2017. - 31.12.2017. g. nije usvojeno sa 5 glasova ZA i 6 glasova SUZDRŽAN.

**(KLASA: 400-06/18-01/3, URBROJ: 2123-05-01-1-18-1)**

**Točka 5.**

**Usvajanje Odluke o raspodijeli rezultata poslovanja u 2017. godini.**

U trenutku glasanja bilo je prisutno 11 vijećnika. Odluka o raspodijeli rezultata poslovanja u 2017. godini usvojena je sa 10 glasova ZA i 1 glasom SUZDRŽAN.

\*\*Referent za računovodstvo i financije Općine Šandrovac, Dajana Perhot: „Predsjedniče vijeća, da li ja mogu nešto pitati? Kako vi sada možete dalje usvajati Odluke ako niste usvojili obračun poslovanja? Obračun je takav kakav je, on se ne može mijenjati.“

\*Načelnik Općine Šandrovac, Josip Dekalić: „Dajana daj molim te, daj se smiri. Popij si vode. Stalno se ubacuješ, ne vodiš ti sjednicu.“

**(KLASA: 400-06/18-01/4, URBROJ: 2123-05-01-18-1)**

**Točka 6.**

**Usvajanje Izvješća o izvršenju Programa održavanja komunalne infrastrukture u 2017.g..**

\*Referent za računovodstvo i financije Općine Šandrovac, Dajana Perhot: „Odmah molim vas da vam kažem da nije 836.000 nego 736.000 u zbiru, to je bila greška u zbroju i ja se ispričavam zbog toga.“

\*\*Vijećnik Miroslav Sokolić: „A Ivan Pleško nam je još uvijek Predsjednik vijeća? Upozoravao sam Vas na milijun takvih pogrešaka i nikako na zelenu granu.“
 U trenutku glasanja bilo je prisutno 11 vijećnika. Izvješće o izvršenju Programa održavanja komunalne infrastrukture u 2017.g usvojeno je sa 11 glasova ZA.

**(KLASA: 400-06/18-01/5, URBROJ: 2123-05-01-18-1)**

**Točka 7.**

**Usvajanje Izvješća o izvršenju Programa investicijskog održavanja, gradnje objekata, uređaja komunalne infrastrukture, nabavke opreme i prijevoznih sredstava Općine Šandrovac u 2017.g..**

\*\*Vijećnik Miroslav Sokolić: „Htio bih pitati za ove Društvene domove. Ostvarenje 1.132.178,00 kuna, tu je vjerojatno uključeno, ovi domovi u Pupelici i ovom, ili se to vodi negdje posebno?“

\*Referent za računovodstvo i financije Općine Šandrovac, Dajana Perhot: „Da, da tu je uračunato tekuće investicijsko održavanje.“

\*\*Vijećnik Miroslav Sokolić: „A tu nema nove fasadae i to? Ovo je samo održavanje?“ \*Referent za računovodstvo i financije Općine Šandrovac, Dajana Perhot: „Gore vam lijepo piše, tekuće i investicijsko održavanje.“

\*\*Vijećnik Miroslav Sokolić: „Znači za održavanje smo potrošili 1.132.178,00 kuna?“

\*Referent za računovodstvo i financije Općine Šandrovac, Dajana Perhot: „Da, tu je i električna energija, plin, materijal, usluge održavanja, dimnjačarske usluge, legalizacija, Dom Šandrovac, Dom Ravneš, Dom Pupelica i Dom Jasenik, znači investicije koje su rađene. Jel Vas interesira i po pojedinim stavkama?“

\*\*Vijećnik Miroslav Sokolić: „To sve piše. A recite mi, ovaj poslovni centar, šta smo tu uložili 31.000,00 kuna?“

\*Načelnik Općine Šandrovac, Josip Dekalić: „Projekti.“

\*Referent za računovodstvo i financije Općine Šandrovac, Dajana Perhot: „Da. Core consulting d.o.o. – 29.125,00 kuna i troškovi prenamjene poljoprivrednog zemljišta u građevinsko 2.010,00 kuna. Ukupno 31.135,00 kuna.“

\*\*Vijećnik Miroslav Sokolić: „A ovo vodovod i kanalizacija - 77.599,00 kuna?“

\*Referent za računovodstvo i financije Općine Šandrovac, Dajana Perhot: „To je suglasnost od Županijske uprave za ceste 140,00 kuna, Prostor Eko po aneksu ugovora 22.500,00 kuna, Metra 25.125,00 kuna i ovdje je još održavanje vodovoda, od Coolinga dva računa u iznosu 9.187,00 kuna to su ventili i priključci 29.794,00 kune. Znači svi troškovi priključenja koji su bili na vodovodnu mrežu.“

\*\*Vijećnik Miroslav Sokolić: „Pa to onda više iznosi od 77.000,00 kuna. To što ste vi tu sve naveli.“

\*Referent za računovodstvo i financije Općine Šandrovac, Dajana Perhot: „Da, krivo sam rekla. Ovdje su samo vodovod i kanalizacija, a održavanje je onda na ovom drugom održavanju, održavanju vodovoda, na stranici prije.“

\*\*Vijećnik Miroslav Sokolić: „Dobro, dobro pa vidim, nisam ćorav. Projekti vidim za dječji vrtić nula bodova, ali na to ću se nadodat kasnije. A kad ćemo mi već jedanput raspisat natječaj za tu kanalizaciju? Ja sam ovdje u zadnje četiri godine, i u te zadnje četiri godine stalno spominjemo kanalizaciju, kanalizaciju i stalno se rade projekti ali nikako da se naprave ti projekti. Pa jel imamo mi te projekte ili nemamo? I da se javimo na natječaj za tu kanalizaciju.“

\*Načelnik Općine Šandrovac, Josip Dekalić: „Ne možemo mi.“

\*\*Vijećnik Miroslav Sokolić: „Ne možemo? A tko može?“

 \*Načelnik Općine Šandrovac, Josip Dekalić: „Ići ćemo preko onog tko to može. A to je firma koja nas snabdjeva s vodom. Jedino oni mogu ići na natječaj. Nama su projekti gotovi i već bi dobili i građevinsku dozvolu, ali fali nam to što se ide po županijskoj cesti, a županijska cesta je tek sada legalizirana kroz Šandrovac. Pitali ste kakva je suradnja sa županijom, vidite da imamo dobru suradnju. Sada su oni tu legalizaciju ceste platili možda i više od 100.000,00 kuna. Samo što to nije upisano tu jer to ide preko Županijske uprave za ceste. U tim svim našim cestama je bilo oko 60 – 70 vlasnika parcela.“

\*Pročelnica JUO Općine Šandrovac, Ivana Fočić: „80 ili 90 Načelniče. Od toga je RH bila 30 čestica, a sve ostalo su bile privatne parcele.“

\*Načelnik Općine Šandrovac, Josip Dekalić: „Ovim potezom i suradnjom sa županijskom upravom za ceste i županijom, oni su izlegalizirali cestu i sada je tek cesta dobila broj. Znači piše županijska cesta, broj taj i taj i sada je konačno cestovni pojas odsječen od privatnih parcela i to je sada jedna parcela. I tek sada ćemo mi dobiti tu građevinsku dozvolu. Jer nismo mogli dobiti suglasnost od tih 80-ak ljudi.“

\*Pročelnica JUO Općine Šandrovac, Ivana Fočić: „Tako da nije da nismo ništa dobili od Županije ove godine. To je velika stvar.“

\*\*Vijećnik Miroslav Sokolić: „Kad smo dobili, ove godine ili prošle?“

\*Pročelnica JUO Općine Šandrovac, Ivana Fočić: „Ove godine.“

\*Načelnik Općine Šandrovac, Josip Dekalić: „A ove godine se već radi i na legalizaciji Lasovac – Pupelica – Šandrovac, a i to upravo zbog kanalizacije.“

\*\*Vijećnik Miroslav Sokolić: „Dobro, ali ja koliko ovdje vidim mi od Županije nismo dobili ni lipe, novaca.“

\*Načelnik Općine Šandrovac, Josip Dekalić: „Gospodine Sokoliću, niste me slušali. Rekao sam da to ide preko Županijske uprave za cestu, a ne preko nas. Jer to je njihova cesta, a ne općinska cesta. I njima je županija dala novce i oni su platili geodetu i katastar i to su trebali napraviti pred 30 godina jer je to njihova cesta.“

\*Pročelnica JUO Općine Šandrovac, Ivana Fočić: „Znači postoji cesta u fizičkom obliku, ali čestica nije formirana. Nego zapravo svaki taj djelić ceste pripada onom vlasniku koji ima kuću uz tu prometnicu. A sada je to riješeno na način da je cesta jedna katastarska čestica koja je u vlasništvu Županije.“

\*Načelnik Općine Šandrovac, Josip Dekalić: „Kao što smo mi napravili za cestu Mali Šandrovac – Šašnjevac, znači mi smo morali nju najprije legalizirati, jer ona kao da nije postojala, nije nigdje bila upisana i ucrtana, ona je sada tek ucrtana u onom svom pravom građevnom obimu.“

\*\*Vijećnik Miroslav Sokolić: „Nije mi jasno još održavanje tog nesretnog vodovoda. Ja ne znam jel smo mi vlasnici te vodovodne mreže ili nismo?“

\*Načelnik Općine Šandrovac, Josip Dekalić: „Jesmo.“

\*\*Vijećnik Miroslav Sokolić: „Jesmo, znači mi to održavamo?“

\*Načelnik Općine Šandrovac, Josip Dekalić: „Ne, mi održavamo samo glavne ventile, jedan koji se nalazi dolje u Jarku i jedan gore kod groblja, jedan u Doljanima i jedan pod Pupelicom. To su ti ventili koji sprječavaju da ne popucaju po kućama cijevi. Jer kad voda krene odozgo od Tri križa, ona je dolje sa 18 – 20 bara, zato i postoje ti specijalni ventili, koji jedan košta od 50.000,00 do 60.000,00 kuna, koji su ugrađeni i koji koče vodu i puštaju je u normalnim barima. A oni se moraju servisirati i popravljati, a to moramo mi raditi jer bi u suprotnom bilo problema. Dok „Komunalije“ Čazma imaju kućne ventile, a ne te. Jer mreža je naša, a ne njihova. Oni mijenjaju vodomjere i cijevi. Evo sad su mijenjali sve ulaze u šahte o svom trošku.“

U trenutku glasanja bilo je prisutno 11 vijećnika. Izvješće o izvršenju Programa investicijskog održavanja, gradnje objekata, uređaja komunalne infrastrukture, nabavke opreme i prijevoznih sredstava Općine Šandrovac u 2017.g. usvojeno je sa 11 glasova ZA.

**(KLASA: 400-06/18-01/6, URBROJ: 2123-05-01-18-1)**

**Točka 8.**

**Usvajanje Izvješća o izvršenju Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2017. godinu**.

U trenutku glasanja bilo je prisutno 11 vijećnika. Izvješće o izvršenju Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2017. godinu usvojeno je sa 11 glasova ZA.

**(KLASA: 400-06/18-01/7, URBROJ: 2123-05-01-18-1)**

\*\*Vijećnik Miroslav Sokolić: „Ja sam evo ovdje našao u Proračunu, oprema - stolovi i namještaj 54.190,00 kuna, a ovdje piše oprema i namještaj 40.069,00 kuna.“

\*Referent za računovodstvo i financije Općine Šandrovac, Dajana Perhot: „Gdje to piše?“

\*\*Vijećnik Miroslav Sokolić: „U izvješću o izvršenju, točka 8., na zadnjoj stranici.“

\*Referent za računovodstvo i financije Općine Šandrovac, Dajana Perhot: „Da, tu je dio. To znači da je ovaj dio od 40.069,00 kuna, dakle da je dio ovih prihoda utrošen na dio ovih rashoda, a ostalo je iz općih prihoda.“

\*\*Vijećnik Miroslav Sokolić: „Ne kužim se u to.“

\*Referent za računovodstvo i financije Općine Šandrovac, Dajana Perhot: „Evo, Dom Ravneš 159.995,00 kuna je utrošeno iz općih prihoda, a ovaj ostali dio je financiran iz Europskih fondova, onih što smo dobili. A tako isto i ono dolje.“

\*\*Vijećnik Miroslav Sokolić: „Točno, to imam posebnu priču za Ravneš i Pupelicu. To se ne morate sada trudit.“

**Točka 9.**

**Usvajanje Izvješća o izvršenju Programa socijalno-zdravstvenih potreba, humanitarnih udruga i ostalih udruga i zajednica Općine Šandrovac u 2017.g..**

\*\*Vijećnik Sven Perec: „Dakle ovdje je pod brojem jedan, piše plan 2017. - 20.000,00 kuna, ostvarenje – 21.612,00 kuna, a postotak je 74%. Isto tako i kod zadnje plan je 267.500,00 kuna, ostvarenje – 169.483,00 kuna, postotak je 100,58%.“

\*Referent za računovodstvo i financije Općine Šandrovac, Dajana Perhot: „Ja se ispričavam, pogriješila sam i ispraviti ću to.“

\*\*Vijećnik Sven Perec: „Da li je moguće znati tko od korisnika socijalne pomoći dobio pomoć za drva?“

\*Pročelnica JUO Općine Šandrovac, Ivana Fočić: „Ne možete, jer taj podatak nije javan. Dakle, radi se o popisu koji mi po službenoj dužnosti moramo zatražiti od Centra za socijalnu skrb i oni znači samo za tu namjenu nama dostavljaju taj popis. I mi onda taj popis dostavljamo Županiji, s tim da moramo dostaviti i dokaz da smo isplatili tim korisnicima te iznose i izvještaj.“

\*\*Vijećnik Sven Perec: „O koliko se tu ljudi radi?“

\*Pročelnica JUO Općine Šandrovac, Ivana Fočić: „Četrdesetak ljudi sa područja naše Općine. I ta kategorija ljudi je promjenjiva, znači nisu svi isti.“

U trenutku glasanja bilo je prisutno 11 vijećnika. Izvješće o izvršenju Programa socijalno-zdravstvenih potreba, humanitarnih udruga i ostalih udruga i zajednica Općine Šandrovac u 2017.g. usvojeno je sa 11 glasova ZA.

**(KLASA: 400-06/18-01/8, URBROJ: 2123-05-01-18-1)**

**Točka 10.**

**Usvajanje Izvješća o izvršenju Programa javnih potreba u kulturi Općine Šandrovac za 2017.g..**

U trenutku glasanja bilo je prisutno 11 vijećnika. Izvješće o izvršenju Programa javnih potreba u kulturi Općine Šandrovac za 2017.g. usvojeno je sa 11 glasova ZA.

**(KLASA: 400-06/18-01/9, URBROJ: 2123-05-01-18-1)**

**Točka 11.**

**Usvajanje Izvješća o izvršenju Programa javnih potreba u sportu Općine Šandrovac za 2017.g..**

\*\*Vijećnik Miroslav Sokolić: „Ja ovdje samo mogu konstatirati što sam već rekao, ne slažem se s tim da je Udruga nogometni klub Šandrovac dobila 50.000,00 kuna, a onih 39.000,00 kuna se knjiži na javne površine.“

\*Načelnik Općine Šandrovac, Josip Dekalić: „Ali igralište nije od nogometnog kluba, shvatite da su to javne površine. Dok si nogometni klub kupi igralište, dok bude njegovo, onda će se knjižiti na njemu. Koliki bi onda nogometni klub trebao imati proračun, 100.000,00 kuna? To su javne površine. Nogometni klub je dobio 50.000,00 kuna samo za troškove sezone, isto kao što je i KUD dobio 23.000,00 kuna za što je kupio tambure i što je imao za održavanje, a ne za zgradu. Opet smo mi plaćali plin i tako dalje.“

U trenutku glasanja bilo je prisutno 11 vijećnika. Izvješće o izvršenju Programa javnih potreba u sportu Općine Šandrovac za 2017.g. usvojeno je sa 11 glasova ZA.

**(KLASA: 400-06/18-01/10, URBROJ: 2123-05-01-18-1)**

**Točka 12.**

**Usvajanje Izvješća o izvršenju Programa raspolaganja prihodima dobivenim od naknade za zadržavanje zgrada na području Općine Šandrovac 2017.g..**

\*\*Vijećnik Sven Perec: „Ja bih da gospodin načelnik ili gospođa Perhot objasne što je to zadržavanje zgrada, jer nismo mi svi ekonomske struke.“

\*Pročelnica JUO Općine Šandrovac, Ivana Fočić: „Naknada za zadržavanje zgrada u prostoru je naknada koju su naši mještani prilikom legalizacije zgrada dužni platiti. To nije u cijelosti iznos koji ide nama. To je samo dio od 30% kompletnog iznosa koji se plaća. 50% od iznosa koji se plaća, bilo tko, tko legalizira, daje se Republici Hrvatskoj, to je naime poseban račun koji direktno raspoređuje sredstva. 50% Republici Hrvatskoj direktno u državni proračun, 20% u županijski proračun i 30% ide Općini Šandrovac. Taj iznos, sukladno zakonu, se mora utrošiti na nešto, a to je upravo za poboljšanje i održavanje infrastrukture naselja na području Općine Šandrovac. To je znači namjenski prihod koji se mora koristiti samo za tu svrhu. Nažalost, to nije iznos kojeg se Općina može odreći, kao što se odrekla na primjer komunalnog doprinosa, kojeg bi nakon što je provedena legalizacija mještani još trebali platiti. A to su veliki iznosi. To bi od 2013. godine na nivou Općine bio iznos od oko 70.000,00 kuna po svakoj godini do sada. Legalizacija se sada smanjuje i vjerojatno će do kraja ove godine još biti tih sredstava, a nakon toga ih više neće biti.“

U trenutku glasanja bilo je prisutno 11 vijećnika. Izvješće o izvršenju Programa raspolaganja prihodima dobivenim od naknade za zadržavanje zgrada na području Općine Šandrovac 2017.g. usvojeno je sa 11 glasova ZA.

**(KLASA: 400-06/18-01/11, URBROJ: 2123-05-01-18-1)**

**Točka 13.**

**Usvajanje Izvješća o legalizaciji društvenih domova i drugih objekata u vlasništvu Općine Šandrovac za 2017. godinu.**

\*Pročelnica JUO Općine Šandrovac, Ivana Fočić: „Zadnji društveni dom koji smo morali legalizirati, je bio Društveni dom u Lasovcu, to nije cijeli iznos koji smo mi platili ove godine, jer se radi o legalizaciji koje traje još od 2014. godine. Opet je 30% tog iznosa vraćeno nama u Proračun, ali smo jednostavno morali platiti legalizaciju za taj Dom.“

\*\*Vijećnik Slaven Kurtak: „Da li je sada sve legalizirano ili ima još?“

\*Pročelnica JUO Općine Šandrovac, Ivana Fočić: „Sada je sve legalizirano. Ove godine smo morali legalizirati još dvije vage koje faktički postoje u Domu Lasovac. Jer prilikom provedbe dobivanja vlasništva nad zemljištem, kada je povjerenstvo izašlo na teren i provjeru našeg zahtjeva, oni su utvrdili da još te dvije vage nisu legalizirane.“

\*\*Vijećnik Slaven Kurtak: „Župni dvor, je li on legaliziran? Ili on spada pod nešto drugo?“

\*Pročelnica JUO Općine Šandrovac, Ivana Fočić: „To nije općinsko vlasništvo, to je Župa vlasnik, kao i kapelice u Lasovcu.“

\*\*Vijećnik Slaven Kurtak: „To isto nije riješeno?“

\*Načelnik Općine Šandrovac, Josip Dekalić: „Ona nije riješena jer je Župa nije legalizirala. Župa je trebala riješiti samo uporabnu dozvolu i to nisu napravili. A isto tako i kapelicu u Jaseniku.“

\*\*Vijećnik Miroslav Sokolić: „Kako ste mogli dobiti građevinsku dozvolu, a nije ničije vlasništvo, to mi nije bistro?“

\*Pročelnica JUO Općine Šandrovac, Ivana Fočić: „Ja sam obavijestila novog župnika da se treba riješiti ucrtavanje kapelice u Lasovcu, jer je to njihovo vlasništvo. Ugovorom je to preneseno na njih i to je općinsko vijeće donijelo takvu odluku. Oni su bili dužni s obzirom da su dobili dar, bio je dogovor da oni to provedu, znači ucrtaju. Jer sve je legalno, crkva ima uporabnu dozvolu i sada samo treba ucrtati.“

\*\*Vijećnik Slaven Kurtak: „Jel isto tako i župni dvor ili?“

\*Pročelnica JUO Općine Šandrovac, Ivana Fočić: „Za to ne znam. Baš prilikom legalizacije društvenog doma i te promjene vlasništva, onda sam utvrdila da kapelica nije ucrtana, pa sam ih zato upozorila.“

U trenutku glasanja bilo je prisutno 11 vijećnika. Izvješće o legalizaciji društvenih domova i drugih objekata u vlasništvu Općine Šandrovac za 2017. godinu usvojeno je sa 11 glasova ZA.

**(KLASA: 400-06/18-01/15, URBROJ: 2123-05-01-18-1)**

**Točka 14.**

**Usvajanje Izvješća o korištenju sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2017. godinu.**

\*\*Vijećnik Sven Perec: „Tu opet postotak ne štima. Znači konto 323293, planirano je 47.000,00 kuna, ostvareno je manje od toga, a piše postotak 102%.“

U trenutku glasanja bilo je prisutno 11 vijećnika. Izvješće o korištenju sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2017. godinu usvojeno je sa 11 glasova ZA.

**(KLASA: 400-06/18-01/12, URBROJ: 2123-05-01-18-1)**

**Točka 15.**

**Usvajanje Odluke o I. Izmjenama i dopunama Proračuna Općine Šandrovac za 2018. godinu.**

\*Načelnik Općine Šandrovac, Josip Dekalić: „Imamo prihode iz poreza na dohodak koje smo povećali za 78.500,00 kuna i sada idemo na natječaj Ministarstva graditeljstva, projektiranje za sanaciju klizišta. Ivana je taj projekt napravila i predala i zato smo tu napisali 100.000,00 kuna prihoda da bi dobili za te projekte o sanaciji klizišta. To je vezano uz prihode. S druge strane imamo rashode, tu nam je plan gospodarenja otpadom, to smo morali napraviti novi da bi mogli ići na natječaj za nabavku dodatnih kanti za sortiranje smeća. Tu još imamo i sufinanciranje cijena vrtića jer to nismo imali u Proračunu, a sada imamo dvoje djece u vrtićima. I uskrsna pisanica nije bila u Proračunu pa smo to stavili u Izmjene.“

\*\*Vijećnik Miroslav Sokolić: „Kad smo već kod projekta klizišta, zanima me koliko je Općina Šandrovac dobila i da li je dobila šta za sanaciju klizišta i kome su ta sredstva isplaćena?“

\*Pročelnica JUO Općine Šandrovac, Ivana Fočić: „Evo ovo je prvi natječaj, od kad se je 2015. godine pojavilo klizište. To je prvi natječaj za saniranje klizišta od tada. Tu su dvije opcije, izrada projektne dokumentacije ili radovi na sanaciji klizišta. Sve do ove godine nije bilo ništa. Ja nisam htjela ne iskoristiti ovu priliku, ako dobijemo - dobijemo, ako ne - ne, ali valja probati.“

\*Načelnik Općine Šandrovac, Josip Dekalić: „Nije gospodin Sokolić to mislio. On je mislio nešto drugo. Ta klizišta nisu klizišta Općine Šandrovac, nego su to privatna klizišta. Mi smo išli sa tim da smo napravili idejno rješenje koje smo platili 14.000,00 kuna ili 16.000,00 kuna i na osnovu toga smo sada tražili ovaj projekt. A tada je Županija pokrenula natječaj gdje su se građani javili i ljudi su dobili rješenja da će dobiti novce ako naprave to i to. Koliko ja znam da nitko nije išao na to. Jer u tom projektu si ti sam morao napraviti, odnosno sam sve sanirati da bi onda dobio te novce.“

\*\*Vijećnik Slaven Kurtak: „I ti novci bi onda bili isplaćeni do 2020. godine. za poljoprivredno zemljište.“

\*Pročelnica JUO Općine Šandrovac, Ivana Fočić: „Da i to je išlo samo i isključivo za poljoprivredno zemljište, livade i oranice i to je išlo prema agenciji za plaćanje u poljoprivredi.“

\*Načelnik Općine Šandrovac, Josip Dekalić: „Radojnić Ljilja je trebala dobiti 50.000,00 kuna ali to nikada nije provela.“

\*\*Vijećnik Miroslav Sokolić: „Da li je netko dobio novac? Ne zanima me od koga, od Općine, od Županije, netko od ovih ljudi na čijem su se terenu pojavila klizišta bez ovih projekata, bez toga?“

\*Pročelnica JUO Općine Šandrovac, Ivana Fočić: „Općina nije isplatila novac nikome.“

\*\*Vijećnik Miroslav Sokolić: „Dobro, a Županija?“

\*Pročelnica JUO Općine Šandrovac, Ivana Fočić: „Županija nije imala novaca da to isplati. Čim se dogodila ta šteta mi smo prijavili natječaj za sve, i za kuće i za zemljište za velike radove koji bi se trebali izvršiti, i to smo prijavili prema Vladi Republike Hrvatske. Odgovor nikada nismo dobili. To je ono državno povjerenstvo za elementarne nepogode. Znači država nije isplatila Županiji, Županija nije isplatila Općini i Općina onda nije isplatila građanima. Nažalost, mislim da su na nivou države tek ove godine postali svjesni koji su to problemi sa klizištima.“

\*\*Vijećnik Slaven Kurtak: „Sada će biti još svjesniji zbog ovoga što se dogodilo.“

\*Pročelnica JUO Općine Šandrovac, Ivana Fočić: „Jer ovaj natječaj koji smo sada kandidirali vrijedan je 53.000.000,00 kuna za klizišta. I to je prvi takav natječaj od 2015. godine.“

\*\*Vijećnik Miroslav Sokolić: „Dobro koliko se ja sjećam, ja znam da smo mi imali u Proračunu i da je Općina nešto sanirala ta klizišta.“

\*Načelnik Općine Šandrovac, Josip Dekalić: „Da, o svom trošku. Poslala stroj da zatrpa one rascjepine koje su bile i da smo navezli zemlje gore kod Dominika. Jer on je tražio kada smo mi čistili grabe i zemlju, pa smo tako pomogli da mu se naveze nešto zemlje. Ali smo išli samo do određene visine i nismo htjeli preko toga jer nismo mi kompetentni da saniramo klizište, niti možemo navesti par stotina tisuća kubika zemlje. Gospodine Sokolić, jedino što su ljudi dobili rješenja da mogu sanirati svoje poljoprivredne parcele i da će to onda naknadno dobiti isplaćeno. Tako da dobili jesu, jedino na papiru.“

\*\*Vijećnik Miroslav Sokolić: „Ja ne znam više koje je to godine bilo, ali znam da je Općina platila „Šandropromu“ da vozi tamo zemlju.“

\*Pročelnica JUO Općine Šandrovac, Ivana Fočić: „Ja sam samo htjela još nešto reći o Planu gospodarenja otpadom. Sve je inače objavljeno na web stranici Općine i na oglasnim pločama, da je Plan gospodarenja otpadom, prijedlog Plana objavljen javno, i da traje do 12.04. ove godine. On je poslan i u Ministarstvo i nadležnim tijelima i ja vas molim da se uključite u to, jer će Plan gospodarenja otpadom ići i na vijeće. Ono što bih ja predložila s obzirom na kratkoću roka, fond za zaštitu okoliša će objaviti natječaj vrlo skoro, pa vas ja molim da u četvrtom mjesecu napravimo telefonsku sjednicu. Plan gospodarenja otpadom ću vam dostaviti, pa evo da se tako dogovorimo ako ste za.“

\*\*Predsjedavajući: „Pa jel ti nisi rekla da ćemo u četvrtom mjesecu imati još jednu sjednicu?“

\*Pročelnica JUO Općine Šandrovac, Ivana Fočić: „Da, ali samo će jedna točka dnevnog reda biti, a to je taj Plan gospodarenja otpadom.“

\*\*Vijećnik Miroslav Sokolić: „Biti će više točaka dnevnog reda, neće biti jedna.“

 U trenutku glasanja bilo je prisutno 11 vijećnika. Odluka o I. Izmjenama i dopunama Proračuna Općine Šandrovac za 2018. godinu usvojena je sa 11 glasova ZA.

**(KLASA: 400-06/18-01/13, URBROJ: 2123-05-01-18-1)**

**\***Predsjedavajući: „Pošto smo iscrpili pola Dnevnog reda, određujem stanku od 10 minuta.“

**Točka 16.**

**Usvajanje Odluke o visini naknade za predsjednika Općinskog vijeća Općine Šandrovac.**

\*Načelnik Općine Šandrovac, Josip Dekalić: „Naš prijedlog je pošto ste skinuli naknadu Zamjeniku načelnika, predlažem da se tako napravi i sa Predsjednikom vijeća i ta sredstva da se uplate za nogometni klub Šandrovac. Što ćemo i mi podržati dizanjem ruku. A to je iznos od 20.000,00 kuna.“

U trenutku glasanja bilo je prisutno 11 vijećnika. Odluka ovisini naknade za predsjednika Općinskog vijeća Općine Šandrovac nije usvojena sa 5 glasova ZA, 1 glasom PROTIV i 5 glasova SUZDRŽAN.

\*\*Pročelnica JUO Općine Šandrovac, Ivana Fočić: „Oprostite, ja Vas moram upozoriti da li je Odluka usvojena ili nije, prema Vašem mišljenju, s obzirom na takve glasove?“

\*Vijećnik Miroslav Sokolić: „Pa ako je prijedlog odluke, ja mislim da treba dobiti većinu glasova da bi Odluka bila usvojena.“

\*\*Pročelnica JUO Općine Šandrovac, Ivana Fočić: „Ja samo pitam.“

\*Vijećnik Miroslav Sokolić: „Pa ponovi glasanje, ajde.“

\*\*Pročelnica JUO Općine Šandrovac, Ivana Fočić: „Ne, ne sve je u redu, samo se treba objaviti da li je odluka donesena ili nije.“

\*Vijećnik Miroslav Sokolić: „Ponovi ti glasanje, imaš pravo na to.“

\*\*Predsjedavajući: „Ne, zašto bih ponavljao?“

\*Vijećnik Miroslav Sokolić: „Ponovi.“

\*\*Pročelnica JUO Općine Šandrovac, Ivana Fočić: „Da li je odluka usvojena ili nije usvojena?“

\*Vijećnik Miroslav Sokolić: „Ponovi glasanje čovječe, šta te košta?“

\*Pročelnica JUO Općine Šandrovac, Ivana Fočić: „Glasovanje je u redu i prošlo je.“

\*Vijećnik Miroslav Sokolić: „Samo ti ponovi glasanje i slušaj mene. Jel ti slušaš šta ti ja pričam? Daješ odluku ponovno na glasanje.“

\*\*Načelnik Općine Šandrovac, Josip Dekalić: „Gospodine Sokolić pa jel Vi vodite sjednicu ili gospodin Škudar?

\*Vijećnik Miroslav Sokolić: „Pa ja vodim.“

\*Načelnik Općine Šandrovac, Josip Dekalić: „Pa to vidim.“

**Točka 17.**

**Usvajanje Izvješća o radu općinskog načelnika Općine Šandrovac za razdoblje 01. srpanj - 31. prosinac 2017. godine.**

\*\*Vijećnik Sven Perec: „Da li je prošle godine bilo nekih projekata vezanih za mjesto Šandrovac, budući da ovdje vidimo samo projekte za okolna sela? Što naravno podržavamo, ali da li je bilo nekih projekata koji tu nisu navedeni, a tiču se mjesta Šandrovac?“

\*Načelnik Općine Šandrovac, Josip Dekalić: „Nije, osim ove ceste 3.180.000,00 kuna, projekt dječji vrtić, projekt vatrogasni centar, projekti proširenja groblja. Pročitajte si onih prvih šest mjeseci.“

\*\*Vijećnik Miroslav Sokolić: „Kojih prvih šest mjeseci?“

\*Načelnik Općine Šandrovac, Josip Dekalić: „Pa u izvješću za prvih šest mjeseci vam je bilo napisano to sve. Ne može jedan projekat ići u roku od petnaest dana, projekat ide na duže. U Šandrovcu smo išli na projekt za proširenje groblja, nismo prošli i sa tim idemo ponovno. Išli smo na vatrogasni centar, te i na to idemo ponovno jer nismo prošli. Projekt ceste smo prošli i cesta ide. To vam je gospodo sve za Šandrovac A nije samo Šandrovac Općina, Općina je i Jasenik i Lasovac i Pupelica i Kašljavac i Ravneš.“

U trenutku glasanja bilo je prisutno 11 vijećnika. Izvješće o radu općinskog načelnika Općine Šandrovac za razdoblje 01. srpanj - 31. prosinac 2017. godine usvojeno je sa 11 glasova ZA.

**(KLASA: 400-06/18-01/14, URBROJ: 2123-05-01-18-1)**

**Točka 18.**

**Usvajanje Odluke o Izvješću izvršenja Plana gospodarenja otpadom Općine Šandrovac za 2017.godinu.**

Pročelnica JUO Općine Šandrovac, Ivana Fočić obrazlaže Izvješće o izvršenju Plana gospodarenja otpadom Općine Šandrovac za 2017. godinu.

\*Načelnik Općine Šandrovac, Josip Dekalić: „Mi sufinanciramo izradu jednog letka koje će dobiti svako domaćinstvo i na kojem će biti detaljno objašnjeno kako se treba razvrstavati otpad. Ja mislim da kod nas u Općini neće biti problem sa ovim bio razgradivim otpadom, nego će problem biti sa plastičnim bocama. Ja sam tamo pitao i nisam dobio odgovor, što je sa tetrapakom? Jel on ide u papir ili u boce ili u komunalni otpad? I nisu nam znali reći taj odgovor. Ishodili smo i to da će jednom godišnje kod nas biti i odvoz glomaznog otpada. Mi imamo dosta tog glomaznog otpada, kao što su ostaci namještaja, madraca, gdje nam ih ljudi bacaju po svuda. Bacaju u kontejnere čiji odvoz mi plaćamo. Mi u našim kontejnerima imamo svega. U ovom Planu i programu mi smo predvidjeli da bi u Doljanima napravili jedno reciklažno dvorište i da bi napravili reciklažno dvorište za građevinski materijal. To je za sada jedan veliki problem gdje ljudi ako ne bace na jedno mjesto onda odvezu na drugo mjesto i onda naši komunalci to moraju izvlačiti van i to sanirati. Jedno vrijeme je bilo jako dobro, nakon što smo podijelili kante jednostavno nije bilo divljih deponija. Ali nažalost sada ima ljudi koji su lošijeg imovinskog stanja, imamo praznih kuća, a i u njima ima otpada i onda kada ih netko čisti baci ili kod susjeda ili u šumu. Tako da bi taj odvoz glomaznog otpada koji bi bio jednom godišnje mogli iskoristiti za to da se riješimo starih namještaja, televizora i tako dalje. Zato ja pozivam vas vijećnike da se i vi uključite u to da se ljudima proba objasniti ovaj Plan i za koga i što to ustvari je.“

U trenutku glasanja bilo je prisutno 11 vijećnika. Odluka o Izvješću izvršenja Plana gospodarenja otpadom Općine Šandrovac za 2017. godinu usvojena je sa 11 glasova ZA.

**(KLASA: 351-01/18-01/1, URBROJ: 2123-05-01-18-1)**

**Točka 19.**

**Usvajanje Izvješća o primjeni agrotehničkih mjera i mjera za uređivanje i održavanje poljoprivrednih rudina na području Općine Šandrovac u 2017. godini.**

Pročelnica JUO Općine Šandrovac, Ivana Fočić obrazlaže Izvješće o primjeni agrotehničkih mjera i mjera za uređivanje i održavanje poljoprivrednih rudina na području Općine Šandrovac u 2017. godini.

\*\*Vijećnik Sven Perec: „U članku 4., zadnji stavak, piše: Jedinstveni upravni odjel Općine Šandrovac pružio je pomoć OPG-ovima kod prijave potpora kod Agencije za plaćanje u poljoprivredi za poljoprivredno zemljište stradalo uslijed nastanka klizišta. Od ukupno devet prijavljenih OPG-a, njih osam je dobilo sredstva za saniranje klizišta u ukupnoj vrijednosti 202.186,56 kuna.“

\*Pročelnica JUO Općine Šandrovac, Ivana Fočić: „Da, to je to što smo mi pružili pomoć zapravo uz pomoć razvojne agencije, i to samo u pismenom obliku u sastavljanju zahtjeva.“

\*\*Vijećnik Sven Perec: „A da li su oni dobili te novce ili samo rješenja?“

\*Pročelnica JUO Općine Šandrovac, Ivana Fočić: „Oni su dobili samo rješenja koja trebaju sami provesti.“

\*\*Vijećnik Sven Perec: „Piše njih osam je dobilo sredstva, za saniranje klizišta.“

\*Pročelnica JUO Općine Šandrovac, Ivana Fočić: „Da, saniranje klizišta na poljoprivrednom zemljištu.“

\*\*Vijećnik Sven Perec: „To je možda malo nespretno napisano. I koji su to OPG-ovi ako se može znati.“

\*Pročelnica JUO Općine Šandrovac, Ivana Fočić: „Imam ih napisane, ali ne znam ih napamet. Svi oni koji su prijavili.“

\*\*Vijećnik Slaven Kurtak: „Ovaj poljoprivredni redar kojeg ste spomenuli, to je i komunalni redar? Ista osoba?“

\*Pročelnica JUO Općine Šandrovac, Ivana Fočić: „Da.“

U trenutku glasanja bilo je prisutno 11 vijećnika. Izvješće o primjeni agrotehničkih mjera i mjera za uređivanje i održavanje poljoprivrednih rudina na području Općine Šandrovac u 2017. godini usvojeno je sa 11 glasova ZA.

**(KLASA: 320-01/18-01/1, URBROJ: 2123-05-01-18-1)**

**Točka 20.**

**Usvajanje Odluke o prihvaćanju Izvješća Povjerenstva za popis imovine, obveza i potraživanja Općine Šandrovac za 2017. godinu.**

**\***Vijećnik Ranko Ormanović: „Inventurna komisija je odradila posao u roku od četiri dana. Stvarno stanje na terenu smo prebrojali po komadima, po svemu, a financijsko je iz knjigovodstva. I podaci su takvi kakvi jesu. Popisi su predani za Općinu u Općinu, za „Šandroprom“ u „Šandroprom“ i za Dom u Dom. Ovdje su svi članovi komisije, gospodin Sokolić, gospođa Marica Petreković i ja i svi možemo potvrditi da smo bili u svakoj prostoriji i sve naveli gdje i koliko smo čega zatekli, a to je tako provedeno i u knjigovodstvu.“

U trenutku glasanja bilo je prisutno 11 vijećnika. Odluka o prihvaćanju Izvješća Povjerenstva za popis imovine, obveza i potraživanja Općine Šandrovac za 2017. godinu usvojena je sa 11 glasova ZA.

**(KLASA: 406-08/18-01/1, URBROJ: 2123-05-01-18-2)**

**Točka 21.**

**Usvajanje Izvješća o izvršenju Godišnjeg plana upravljanja i raspolaganja nekretninama Općine Šandrovac za 2017. godinu.**

Pročelnica JUO Općine Šandrovac, Ivana Fočić obrazlaže Izvješće o izvršenju Godišnjeg plana upravljanja i raspolaganja nekretninama Općine Šandrovac za 2017. godinu.

\*\*Vijećnik Miroslav Sokolić: „Ja ću se samo osvrnuti na članak 5., tu imamo ove nazive projekata koje smo ostvarili, pa me zanima recimo ova točka dva, „Modernizacija nerazvrstane ceste Ravneš Kašljavac“ i tu piše da je ta vrijednost projekta 580.000,00 kuna. Mi smo ostvarili 100.000,00 kuna od pomoći na natječaju Ministarstva graditeljstva. Znači cesta je napravljena, radovi su trajali od sredine svibnja do 2017. do početka lipnja 2018. godine, a lipanj još nije ni počeo. Možda je to opet greška, ali tako piše. A zanima me tko je nadomirio ovu razliku od 480.000,00 kuna za tu cestu?“

\*Načelnik Općine Šandrovac, Josip Dekalić: „Općina Šandrovac.“

\*\*Vijećnik Miroslav Sokolić: „Opa, kao i za sve ovo drugo, jel tako? Znači Općina Šandrovac je dala 480.000,00 kuna za tu nerazvrstanu cestu Ravneš Kašljavac?“

\*Načelnik Općine Šandrovac, Josip Dekalić: „Da, tako da bi je završili.“

\*\*Vijećnik Miroslav Sokolić: „Isto tako ovdje „Oživimo naše selo“ obnova društvenog doma u Ravnešu, projekt je vrijedan 634.437,94 kune, znači i tu se je Općina isprsila sa 300.000,00 kuna?“

\*Načelnik Općine Šandrovac, Josip Dekalić: „Da.“

\*Pročelnica JUO Općine Šandrovac, Ivana Fočić: „Samo što je taj projekt trajao dvije godine.“

\*\*Vijećnik Miroslav Sokolić: „I još nije završeno, pa to će na kraju koštati 1.000.000,00 kuna. Samo me zanima tko će to platiti?“

\*Načelnik Općine Šandrovac, Josip Dekalić: „Završeno je gospodine Sokolić. Kako Vi kažete da nije završeno? Nemojte tako proizvoljno govoriti.“

\*\*Vijećnik Miroslav Sokolić: „Nije proizvoljno, jer nije završena financijska konstrukcija.“

\*Načelnik Općine Šandrovac, Josip Dekalić: „Tko kaže da nije završena?“

\*Pročelnica JUO Općine Šandrovac, Ivana Fočić: „Je, završena je.“

\*\*Vijećnik Miroslav Sokolić: „Zato što piše u Financijskom planu za 2018. i 2019. godinu još novaca i za dom u Pupelicu i za dom u Ravnešu.“

\*Pročelnica JUO Općine Šandrovac, Ivana Fočić: „Da, ali ne za ovaj projekt. Nego za obnovu krovišta i fasade.“

\*\*Vijećnik Miroslav Sokolić: „Tako je, obnova krovišta, fasada i to sve. Jel tako? Piše ovdje, rekonstrukcija krovišta, zamjena stolarije i izrada fasade.“

\*Pročelnica JUO Općine Šandrovac, Ivana Fočić: „To je završeno u 2017. godini.“

\*\*Vijećnik Miroslav Sokolić: „Tako je, ali još imamo za platiti u 2018. godini.“

\*Pročelnica JUO Općine Šandrovac, Ivana Fočić: „Nemate jer je to već plaćeno. Iznos koji je ovdje naveden to je vrijednost projekta. I kao takav je predložen na Ministarstvo regionalnog razvoja. Jel Vi mene slušate ili ne?“

\*\*Vijećnik Miroslav Sokolić: „Slušam ali ne vjerujem. Dobro, ali tko je odobrio ta sredstva druga?“

\*Načelnik Općine Šandrovac, Josip Dekalić: „Proračun.“

\*\*Vijećnik Miroslav Sokolić: „Proračun? A tko donosi Proračun?“

\*Vijećnik Ranko Ormanović: „Vijeće.“

\*\*Vijećnik Miroslav Sokolić: „A kada je Vijeće to odobrilo?“

\*Načelnik Općine Šandrovac, Josip Dekalić: „Pa odobrilo je u Proračunu za 2017. godinu. Gdje imate stavku – Domovi. A mi nismo znali koliko će to koštati. Mi smo tražili veća sredstva, dobili smo manje, kao i za cestu.“

\*\*Vijećnik Miroslav Sokolić: „Zato nismo ni prihvatili Izvješće za 2017. godinu dok to malo ne razjasnimo, da vidimo tu gdje se zec skriva.“

U trenutku glasanja bilo je prisutno 11 vijećnika. Izvješće o izvršenju Godišnjeg plana upravljanja i raspolaganja nekretninama Općine Šandrovac za 2017. godinu usvojeno je sa 7 glasova ZA i 4 glasa SUZDRŽAN.

**(KLASA: 943-01/18-01/1, URBROJ: 2123-05-01-18-1)**

**Točka 22.**

**Usvajanje Godišnjeg plana upravljanja i raspolaganja nekretninama Općine Šandrovac za 2018. godinu.**

\*\*Vijećnik Miroslav Sokolić: „Evo opet Kašljavac, Ravneš, Lasovac.“

Pročelnica JUO Općine Šandrovac, Ivana Fočić obrazlaže Godišnji plan upravljanja i raspolaganja nekretninama Općine Šandrovac za 2017. godinu.

\*\*Vijećnik Miroslav Sokolić: „Ja jesam protiv nekih ovih stavki ovdje, ali dobro u članku 6. piše da se ovaj godišnji plan može mijenjat po potrebi, nadopunjavati i mijenjati, pa ću zato biti suzdržan.“

U trenutku glasanja bilo je prisutno 11 vijećnika. Godišnji plana upravljanja i raspolaganja nekretninama Općine Šandrovac za 2018. godinu usvojen je sa 9 glasova ZA i 2 glasa SUZDRŽAN.

**(KLASA: 943-01/18-01/2, URBROJ: 2123-05-01-18-1)**

**Točka 23.**

**Usvajanje Programa potpora u poljoprivredi na području Općine Šandrovac za razdoblje 2018.- 2020. godine.**

\*Načelnik Općine Šandrovac, Josip Dekalić: „Ovako gospodo, vijećnici HDZ-a su do sada kada je bio malo lošiji Proračun tražili ovo, a sada je evo i došlo vrijeme da se može pomoći. Mi sada idemo u jedan Program za koji moramo dobiti suglasnost Ministarstva poljoprivrede, jer to su neki poticaji. Mi smo predložili za krave i prijedlog je za izlaganje na sajmovima i tržnicama. Isplata bi išla ako se i Proračun bude punio. Mi bi predložili da poticaj po jednoj kravi bude 150,00 kuna, a za izlaganje na tržnicama 1.000,00 kuna. Jer ispada ovdje da onaj koji ima 15 krava dobije kao i onaj koji ide na tržnicu i ima jedan štand. Općina bi s isplatama mogla početi kada nam prođe Program, a Program mora odobriti Ministarstvo poljoprivrede. Znači naš konačni prijedlog je da osjemenjivanje goveda bude 150,00 kuna po kravi, a za izlaganje na tržnici ili sajmovima da bude 1.000,00 kuna po OPG-u. To bi se onda povećalo i bilo više od onih 100.000,00 kuna kako smo predvidjeli, jer ne možemo znati ni točan broj krava ni poljoprivrednika koji idu na plac.“

\*\*Vijećnik Miroslav Sokolić: „Kao prvo mi smo zatražili da se napišu dvije odluke. Znači, jedna odluka o osjemenjivanju krava, a druga odluka o ovima što idu na plac i sajam. Tko Vama daje za pravo gospođice Pročelnice, da Vi nećete poslušati Predsjednika vijeća nego napravite po svome i ovo ovako objedinite?“

\*Pročelnica JUO Općine Šandrovac, Ivana Fočić: „Zato što to nije moguće gospodine Sokoliću. Zato što su to mjere u poljoprivrednim gospodarstvima koje mogu biti odobrene kao takve od vijeća i od Ministarstva poljoprivrede. Prema tome, ne mogu biti dva programa potpora poljoprivredi na području Općine Šandrovac u tom periodu. Ne može biti posebna odluka, kako ste Vi mislili, mi to ne smijemo. A ovaj Program je bio prijedlog HSS-a i SDP-a, a Vi ste prilikom donošenja Proračuna pokazali namjeru da se napravi taj Program. Ako se sjećate.“

\*\*Vijećnik Miroslav Sokolić: „Da, sjećam se jako dobro.“

\*Pročelnica JUO Općine Šandrovac, Ivana Fočić: „Međutim, Program je Program, mjere su mjere i mi tu ne pitamo jeli to Program HSLS-a, HDZ-a, SDP-a ili HSS-a. Program je poljoprivrednicima, Vašim mještanima. Nemojte se dijeliti stranački.“

\*\*Vijećnik Miroslav Sokolić: „Dobro, slušajte. Kao prvo, taj iznos u prijedlogu Proračuna od 100.000,00 kuna, je gospodin načelnik tu točku povukao i mi ju nismo izglasali. Ta točka nije ni u dnevnom redu jer ju je gospodin načelnik povukao.“

\*Načelnik Općine Šandrovac, Josip Dekalić: „To nije točno. Ostalo je u Proračunu 100.000,00 kuna.“

\*\*Vijećnik Miroslav Sokolić: „Ostalo je, ali odluka nije donesena za tih 100.000,00 kuna.“

\*Pročelnica JUO Općine Šandrovac, Ivana Fočić: „Ne, nego smo Program rekli da ćemo naknadno dostaviti, Program. A to je druga stvar gospodine Sokolić.“

\*\*Vijećnik Miroslav Sokolić: „Jel smo mi trebali donesti odluku i Vi ste povukli odluku o donošenju tog Programa.“

\*Načelnik Općine Šandrovac, Josip Dekalić: „Pa ne može se donijeti odluka bez Programa jer Program mora odobriti Ministarstvo poljoprivrede. Mi možemo imati sredstava i 1.000.000,00 kuna, ali to su potpore koje ako se ne slažu s europskim standardima nama ih neće dozvoliti.“

\*\*Vijećnik Miroslav Sokolić: „Čekaj, a tko daje ovu potporu, Općina Šandrovac ili Ministarstvo Europske unije?“

\*Načelnik Općine Šandrovac, Josip Dekalić: „Općina Šandrovac, ali ne može se nešto financirati dva puta.“

\*Pročelnica JUO Općine Šandrovac, Ivana Fočić: „To su potpore male vrijednosti na koje moramo paziti, kako za poduzetništvo, tako i za potpore male vrijednosti koje se daju poljoprivrednicima. Znate da su vrlo osjetljivi na poljoprivredi, nažalost to su norme Europske unije, to nije stvar Općine ili Ministarstva. Republika Hrvatska je dio Europske unije i mora primjenjivati državne potpore, a i navedene su vam koje su to državne potpore temeljem kojih uredbi mi moramo postupati, u članku dva.“

\*\*Vijećnica Biljana Solar: „Jel se može desiti da mi sad dobijemo ta sredstva, a dobivamo i poticaje? Jel bi to onda bilo nekakvo dvostruko financiranje i da nam onda umanje poticaje? Jel je to moguće?“

\*Načelnik Općine Šandrovac, Josip Dekalić: „Ne, jer vi sada dobivate poticaje po kravi, a ne za osjemenjivanje. Jer za osjemenjivanje nema poticaja ni u Europskoj uniji, ni u Ministarstvu poljoprivrede.“

\*\*Vijećnik Ranko Ormanović: „Mi znamo da se jedna krava može osjemeniti i tri puta, na žalost naši veterinari to rade. Da li se ovim Programom to ima pravo napraviti samo jedanput? I ako prevađe nema više?“

\*Načelnik Općine Šandrovac, Josip Dekalić: „Piše vam tamo koja je potrebna dokumentacija. Tamo vam se piše markica i koja je krava i koji je datum i ne može se dobiti više od jedanput po kravi. Trojstvo taj Program ima već godinama.“

\*\*Vijećnik Miroslav Sokolić: „Ja bih se još nadovezao na gospodina načelnika, kada je spomenuo HDZ da je predlagao za osjemenjivanje krava ne znam koliko puta, radili ste takve drame oko toga da je to prestrašno. Morali smo pisati elaborate koliko ima krava, ovo smo dobro naveli što je gospodin Ormanović rekao koliko puta ima pravo, što znači da se plaća samo prvo osjemenjivanje, morali smo donijeti potvrdu od veterinara koliko ima krava, koliko bi to Općinu koštalo i Vi ste svaki puta bili protiv toga i sad licemjerno to predlažete na dnevni red. Ja predlažem ako već tako može biti i tražiti ću da se takvo stavi na glasanje, da se ovdje u članku 5. mjera 5 za umjetno osjemenjivanje goveda briše isto također i članak 6. A ovo sve dalje neka ostane kako je. Nema nikakvih mijenjanja iznosa ni ništa.“

\*Načelnik Općine Šandrovac, Josip Dekalić: „Znači Vi ste protiv krava?“

\*\*Vijećnik Miroslav Sokolić: „Tako je. Da. Izričito. Jer ste nas do sad radili budalama, sve ove godine. E više nećete. Kad ste uništili male poljoprivrednike koji su imali jednu, dvije krave, kojima smo trebali tada pomoći da ne prodaju krave, Vi sad hoćete pomoći ovima velikima koji imaju po 20 – 30 krava.“

\*Pročelnica JUO Općine Šandrovac, Ivana Fočić: „To nije samo za velike, to je i za one koji imaju manje.“

\*\*Vijećnik Miroslav Sokolić: „Takvih malih nema više. Uništili ste ih, zato što niste htjeli prihvatiti osjemenjivanje kada smo mi to dali.“

\*\*Vijećnica Biljana Solar: „Mogu li ja nešto reći gospodine Sokoliću? Ja vidim da ste Vi i protiv krava u Ravnešu, i protiv ljudi i protiv živih i protiv mrtvih. Imate i protiv Doma i protiv osjemenjivanja u Ravnešu nešto, jer oprostite ali krava ima puno. I puno obiteljskih gospodarstava ima krave. A što ste vi protiv uređenja Doma u Ravnešu, što ste protiv Pupelice, što ste protiv svih naselja, znači mi kao cjelina uopće ne možemo funkcionirati? Znači Vama ne treba ni Ravneš, ni Kašljavac, ni Pupelica, nitko? Samo Šandrovac. Onda Vi recite neka se mi odcijepimo i neka se Općina rasformira, jer mi ne trebamo. Mi ne trebamo ni groblja uređivati, samo Vi i Šandrovac trebate živjeti. Ni naše krave, ni naši ljudi, nitko. Pa onda to javno napišite i objavite da ne trpite nikoga. Ne trpite nikoga, nego je samo Šandrovac i Šandrovac i drugo ništa što se tiče drugih sela ne vrijedi. Zašto? Recite zbog čega.“

\*\*Vijećnik Miroslav Sokolić: „Mene ne smeta niti jedno selo.“

\*\*Vijećnica Biljana Solar: „Kako ne smeta, a sad ste rekli da Vam smeta i Pupelica i Ravneš?“

\*\*Vijećnik Miroslav Sokolić: „Tko je to rekao? Gdje sam ja to rekao?“

\*\*Vijećnica Biljana Solar: „Sad ste to pričali, maloprije ste rekli da se samo u druga sela ulaže. Pa jel mi ne moramo ni groblje imati? Mi ni groblje nemamo uređeno, a uz glavnu cestu je. Za Šandrovac se rade milijunski projekti i za sve ceste, a Ravneš ne treba ni cestu imati? Ni prometni znak? Jel Vi shvaćate da i u Ravnešu žive ljudi? Dajte negdje javno napišite da svi mještani znaju da Vi ne trpite nikog, osim što valjda samo Šandrovac treba živjeti. Ja sam takav dojam dobila.“

\*\*Vijećnik Miroslav Sokolić: „Gospođo draga, imate krivi dojam. Ja nikada nisam rekao da imam nešto protiv Pupelice ili Ravneša ili bilo kojeg sela. Vi ovdje govorite ne istinu. A ja samo govorim, što će se i ostali ljudi složiti, da se je uložilo najviše u Ravneš, da se je uložilo u sva okolna mjesta, a u Šandrovac se uložilo najmanje.“

\*\*Vijećnica Biljana Solar: „A kad se uložilo u Ravneš, nakon koliko godina? Kad je Dom u Ravnešu dirnut? Prije 30 godina. I nije trebalo ni vodu dovest, ni ništa. Pa i tamo ljudi žive i umiru. Evo i večeras je slušanje u Ravnešu jer je u Šandrovcu mrtvačnica zauzeta, a po vama znači u Ravnešu ne treba ni kapelica, ni jednu pločicu ne treba staviti, ni osvjetljenje, ni zastava, ni grb, ništa ne treba Ravnešu jer mi smo tamo svi idioti? To recite javno pred svima, nemojte samo pred vijećnicima.“

\*\*Vijećnik Miroslav Sokolić: „Nemojte širiti lažne informacije, jer gdje sam ja to rekao? Hoćete mi to dokazati?“

\*\*Vijećnica Biljana Solar: „Neću ja ništa dokazivati, ali slušam Vas cijelo vrijeme kako tu nabrajate da se samo u Ravnešu nešto radi.“

\*\*Vijećnik Miroslav Sokolić: „Onda ne širite lažne informacije jer ću Vas tužiti za klevetu jer govorite ne istinu.“

\*\*Vijećnica Biljana Solar: „Ja govorim neistinu?“

\*\*Vijećnik Miroslav Sokolić: „Da, oprostite kad sam ja rekao da sam protiv ljudi u Ravnešu, Pupelice ili ne znam koga?“

\*\*Vijećnica Biljana Solar: „Rekli ste da je uloženo u Pupelicu koliko…“

\*\*Vijećnik Miroslav Sokolić: „Jesam, to sam rekao.“

\*\*Vijećnica Biljana Solar: „Pa jel nije trebalo? I zašto nije trebalo?“

\*\*Vijećnik Miroslav Sokolić: „Neću ja polemizirati sa Vama.“

\*\*Vijećnica Biljana Solar: „Ja se ispričavam svima.“

\*\*Vijećnik Slaven Kurtak: „Kada je sad već nastala takva zbrka, tražim stanku od 5 minuta. Da

se mi među sobom dogovorimo oko ovog Programa oko krava.“

\*Predsjedavajući proglašava stanku od 5 minuta.

\*\*Vijećnik Miroslav Sokolić: „Ja imam prijedlog što se tiče ove točke dnevnog reda. Da vi lijepo napravite elaborat kao što smo ga mi napravili ispred HDZ-a, koliko ima krava, koliko tko, koliko bi to došlo Općinu i onda ćemo na slijedećem vijeću donijeti odluku o tome. A Vama da kažem, kad Vi pričate da sam ja tu protiv Vas svih. Vi ste potpisali peticiju za osjemenjivanje krava, a kad je došlo na vijeće glasali ste protiv. I Vi meni imate onda nešto za reći?“

\*\*Vijećnica Biljana Solar: „Jel je bilo novaca onda?“

\*\*Vijećnik Miroslav Sokolić: „Otkud Vi to znate jel bilo ili ne? Jel sada ima?“

\*\*Vijećnica Biljana Solar: „Pa onda je načelnik rekao da nema, kao što je i ovo sada predložio jer ima i jer zna sa čim raspolaže.“

\*\*Vijećnik Miroslav Sokolić: „Evo ja dajem na glasanje ovaj prijedlog što sam vam ja rekao. Znači napravite lijepo elaborat koliko ima krava, potvrde od veterinara, koliko bi to došlo Općinu i onda ćemo mi vidjeti kolike ćemo iznose staviti ovdje.“

\*Pročelnica JUO Općine Šandrovac, Ivana Fočić: „Onda i vi isto tako napravite sa svoje strane koliko je izlagača na sajmovima.“

\*\*Vijećnik Miroslav Sokolić: „Pa mi smo to dostavili.“

\*Pročelnica JUO Općine Šandrovac, Ivana Fočić: „Niste to dostavili.“

\*\*Vijećnik Miroslav Sokolić: „Daj na glasanje ovaj moj prijedlog što sam ja rekao. Valjda je netko zapisao to što sam ja rekao.“

\*Predsjedavajući: „Tko je za ovaj prijedlog gospodina Sokolića, za izradu elaborata oko krava i za potpore za izlaganje na sajmovima i tržnicama, pa ćemo to onda izglasavati na idućoj sjednici vijeća.“

Vijećnici jednoglasno prihvaćaju.

U trenutku glasanja bilo je prisutno 11 vijećnika. Program potpore u poljoprivredi na području Općine Šandrovac za razdoblje 2018.- 2020. godine povučen je sa sjednice Općinskog vijeća Općine Šandrovac sa 11 glasova ZA.

**Točka 24.**

**Usvajanje Odluke o izmjenama i dopunama Strateškog plana gospodarskog razvoja općine Šandrovac za razdoblje 2015. do 2019. godine.**

\*Načelnik Općine Šandrovac, Josip Dekalić: „Kada smo mi donosili Strateški plan, a to je bilo prije otprilike tri godine, nismo mogli znati da će se moći ići na natječaje, odnosno da će biti natječaj iz Europske unije za proširenje groblja i izgradnju parkirališta, pa ga zato nismo ni stavili. Izgradnja reciklažnog dvorišta u Šandrovcu i izgradnju reciklažnog dvorišta za građevinski materijal isto tako nismo stavili. A isto tako i izgradnju gospodarskih objekata u poslovnoj zoni „Doljani“, nego smo tamo stavili izgradnja energane. Tamo se još nalazi i uređenje Vidikovca u Šandrovcu, kojeg moramo malo urediti. Odnosno napraviti neku prenamjenu jer imamo problema sa golubovima, tako da on ima svrhu i Vidikovca ali da stavimo i neke krevete, pa da danas – sutra možda neki sportaši, ili netko drugi može i prespavati tamo. Tako da ga trebamo primjereno urediti da bude za tako nešto. Evo tako da bi to bila nadopuna Strateškog plana.“

\*Pročelnica JUO Općine Šandrovac, Ivana Fočić: „Ja bih se samo ispričala, u članku 1. sam zaboravila staviti klasu i urbroj, pa bi u ovom, ispred tablica koje su dalje, tu bi stavila klasu i urbroj i sjednicu na kojoj je donesen Strateški plan.“

\*\*Vijećnik Miroslav Sokolić: „Ovdje smo stavili proširenje groblja u Šandrovcu, proširenje groblja i izgradnja parkirališta, prije sam spominjao te dječje vrtiće i kanalizaciju i sve, a mi sad opet radimo stalno ta groblja. Ja mislim da nama to uopće nije potrebno, proširenje groblja i izgradnja parkirališta, a to nas košta – groblje u Šandrovcu 2.600.000,00 kuna. Znači ovdje sve piše 90% iz EU u što ja sumnjam i ne sumnjam, da ćemo to dobiti, nego me samo bode u oči to što mi to sada idemo raditi i idemo na natječaj, a moramo dati za izradu projektne dokumentacije 100.000,00 kuna.“

\*Načelnik Općine Šandrovac, Josip Dekalić: „Projektna dokumentacija je već gotova. I mi smo već bili u tom natječaju i nismo prošli zato što nije bilo u Strateškom planu i zato sada i proširujemo Strateški plan.“

\*Pročelnica JUO Općine Šandrovac, Ivana Fočić: „A što se tiče vrtića i odvodnje, to su već projekti koji su uvršteni u Strateški plan.“

\*\*Vijećnik Miroslav Sokolić: „Da i nisu se pomaknuli s mrtve točke do sada nikad.“

\*Pročelnica JUO Općine Šandrovac, Ivana Fočić: „Kako se nisu pomaknuli? Jel smo vam rekli za odvodnju da se radi i što je sve trebalo napraviti? Jel ste Vi uopće svjesni koja je to procedura? Niste uopće svjesni što znači provesti neki projekt, doći do građevinske dozvole.“

\*\*Vijećnik Miroslav Sokolić: „Znači mi sada ovdje opet idemo ulupati 100.000,00 kuna ili smo to već napravili?“

\*Načelnik Općine Šandrovac, Josip Dekalić: „Ma kakvih 100.000,00 kuna?“

\*\*Vijećnik Miroslav Sokolić: „Pa jel piše ovdje, ako ja dobro vidim, a vidim, troškovi izrade projektne dokumentacije.“

\*Načelnik Općine Šandrovac, Josip Dekalić: „Na kojem ste Vi djelu gospodine Sokolić?“

\*\*Vijećnik Miroslav Sokolić: „Uređenje groblja u Šandrovcu, pa to se odnosi jedno na drugo.“

\*Načelnik Općine Šandrovac, Josip Dekalić: „Gospodine Sokoliću, piše Vam proširenje Strateškog plana, a ne uređenje groblja. Jer to smo mi već sve napravili.“

\*Pročelnica JUO Općine Šandrovac, Ivana Fočić: „Troškovi projektne dokumentacije su troškovi koji se vraćaju u projektima. Znači ako mi kandidiramo da je taj projekt 2.600.000,00 kuna, mi tražimo i povrat tih 100.000,00 kuna.“

\*\*Vijećnik Miroslav Sokolić: „A ako ne dobijemo?“

\*Pročelnica JUO Općine Šandrovac, Ivana Fočić: „Pa onda ne idemo u projekt i ne idemo na uređenje groblja u Šandrovcu, ako ne dobijemo 100% financiranje.“

\*\*Vijećnik Miroslav Sokolić: „Pa jel moramo prije napraviti projekt?“

\*Pročelnica JUO Općine Šandrovac, Ivana Fočić: „Moramo da.“

\*\*Vijećnik Miroslav Sokolić: „A kako onda sad kažete da nećemo. Znači ako smo napravili projekt, a ne prođemo na natječaju nećemo dobiti povrat novaca. Kao što ne dobivaju ni ovi poljoprivrednici koji se jave na natječaje i plate koje kakve konzultante, uplate novce i jel im vrate novce ako ne prođu? Al mi ćemo dobiti, jel? Jer mi smo specijalni slučaj. I uređenje Vidikovca u Šandrovcu, pa u taj Vidikovac smo uložili 750.000,00 kuna i na šta to liči? I još sad treba uložiti tih 120.000,00 kuna ili ne znam koliko. Pa milijun kuna nas to ruglo gore košta. Ljudi moji jel mi nemamo novce negdje drugdje bacati? Nego u koje kakve bedastoće. To je sramota šta mi radimo i planiramo. Ja sam protiv uređenja groblja i protiv uređenja Vidikovca. Ovo ostalo mogu prihvatiti.“

\*Načelnik Općine Šandrovac, Josip Dekalić: „Gospodo jel ste vi drugi čuli, osim gospodina Sokolića, da smo mi projekte za građevinsku dozvolu za groblje i za parkiralište već imamo. Da smo išli na natječaj, ali tada u Strateškom planu nije bilo to i projekt nam zbog toga nije prošao. Tako da sva naša dokumentacija stoji kod konzultanta gdje mi sada samo moramo napraviti novi Strateški plan i početkom 5. mjeseca ponovno ići na natječaj na europske fondove da nam to plate. Znači ako bi nam europski fondovi platili uređenje groblja i parkirališta, mi to nećemo zato što gospodin Sokolić ne razumije. Bravo, odlično. Vi dečki samo slušajte kako on govori, jer on najviše i najbolje zna.“

\*\*Vijećnik Miroslav Sokolić: „Ja sam protiv toga.“

\*Načelnik Općine Šandrovac, Josip Dekalić: „Odlično.“

\*\*Vijećnik Danijel Bedeković: „Znači Vi ste već donijeli tu odluku i napravili elaborat bez ovoga i otišli ste na natječaj?“

\*Načelnik Općine Šandrovac, Josip Dekalić: „Vi dečki ne razumijete.“

\*Pročelnica JUO Općine Šandrovac, Ivana Fočić: „Ne, Općinsko vijeće Općine Šandrovac je donijelo Odluku da se ide u financiranje ovog projekta. Jel se sjećate da je to bilo na vijeću? I sad ste protiv toga da se stavi u Strateški plan? Vi ste donijeli odluku da se na to prijavi.“

\*\*Vijećnik Ranko Ormanović: „Ja kad bih gledao ovako po selima, jako brzo i jako dobro bih se složio sa gospodinom Sokolićem. Tu ni jedno selo nije spomenuto samo Šandrovac. Ajmo malo zrelo razmišljati ljudi moji, uložimo recimo 260.000,00 kuna i dobijemo 2.600.000,00 kuna, od nekoga nepovratnih sredstava, znači nečega što ne moramo vratiti i mi smo protiv toga. Pa jel smo mi razumni? Idemo raspustiti ovo vijeće jer tog vijeća ne treba. Meni osobno to groblje u Šandrovcu ne treba i ni neće trebati, ali ovdje ima mladih ljudi, vi ste svi mlađi od mene, imate roditelje, kad dođe sprovod gdje ćete parkirati aute? I dobivate novce na dlanu i vi ih nećete, pa ja to stvarno ne razumijem.“

\*\*Vijećnik Miroslav Sokolić: „O da, obavezno ih dobivamo. Tko ti garantira da ćemo ih dobiti?“

\*\*Vijećnik Ranko Ormanović: „Pa ako ih ne tražiš i ne pošalješ papire nećeš ih ni dobit. Po tvome se vraćamo u srednji vijek, do izuma kotača. Pa moramo ići naprijed. Svaki poslovni čovjek riskira u životu.“

\*\*Vijećnik Miroslav Sokolić: „Radimo samo ono što nam ne treba, ono što nam treba to se ne radi.“

\*\*Vijećnik Ranko Ormanović: „Kome groblje ne treba?“

\*V.d. direktorica Šandroprom d.o.o. Šandrovac, Sanela Paukovac: „Izgleda da im ne treba, pojedini ne plaćaju za svoje roditelje grobna mjesta. O čemu onda pričamo? A konkretno, u vijeću su. Oni za svoje roditelje neće platiti grobno mjesto, šta će njima onda i parkiralište?“

\*Pročelnica JUO Općine Šandrovac, Ivana Fočić: „Ja sam smo htjela reći da je ovaj Strateški plan donesen za razdoblje od 2015. godine do 2019. godine. Znači on je donesen za razdoblje od četiri godine, prema tome kad se provedu ovi projekti mi radimo novi Strateški plan, možda će neka nova groblja u nekim drugim naseljima biti dio projekta, ali sada je ovo predloženo. Tih 30 točaka Strateškog plana, a od toga smo dobar dio već riješili. A novi projekti će doći 2019. godine. Stvari se mijenjaju. Koliko smo samo čekali da se obnovi društveni dom u Pupelici? Jer prvo je trebalo Šandrovac riješiti, pa onda Lasovac, pa je tek onda došao red na Pupelicu i Ravneš. I ove godine, daj Bože da dobijemo za dom Jasenik. Malo po malo se neke stvari mijenjaju. Mi ovdje možemo staviti i 35 točaka ako vi imate prijedloge. Ajde idemo proširiti Strateški plan. Ali moramo biti svjesni da nećemo moći riješiti sve te projekte. To je znači još dvije godine. Iako možemo probati.“

U trenutku glasanja bilo je prisutno 11 vijećnika. Odluka o izmjenama i dopunama Strateškog plana gospodarskog razvoja općine Šandrovac za razdoblje 2015. do 2019. godine usvojena je sa 9 glasova ZA i 2 glasa SUZDRŽAN.

**(KLASA: 350-07/18-01/1, URBROJ: 2123-05-01-18-1)**

**Točka 25.**

**Usvajanje Odluke o prijedloga članova Nadzornog odbora Šandroprom d.o.o.**

\*Pročelnica JUO Općine Šandrovac, Ivana Fočić: „Stigla su dva prijedloga, prijedlog HSS – SDP i prijedlog HDZ – HSLS – nezavisni Škudar. Uz prijedlog HSS – SDP imate obrazloženje zašto su predloženi ovi kandidati za članove Nadzornog odbora Šandroproma d.o.o..“

\*\*Vijećnik Miroslav Sokolić: „U ovom obrazloženju što ste naveli ove članke pravni temelj za donošenje ove odluke i tu gdje su ovi članci naslovljeni iz Narodnih novina, to ste dobro prepisali, ali niste napisali da se to ne odnosi na Nadzorni odbor, nego se ti članci odnose na predsjednike upravnih vijeća i njegove članove. Malo pročitajte šta piše u članku 140.“

\*Pročelnica JUO Općine Šandrovac, Ivana Fočić: „Koji članak 140?“

\*\*Vijećnik Miroslav Sokolić: „Evo ovo tu što piše – temeljem članka 15. Zakona o sprječavanju sukoba interesa i ove sve što ste tu naveli, Narodne novine taj i taj broj ti svi članci Vam se odnose na predsjednike upravnih vijeća. To da tu moraju biti ovi sa visokom stručnom spremom i to što ste Vi ovdje naveli. A mi koliko smo prije čuli, predsjednik upravnog vijeća je isto jedna osoba, koja ne znam jel ima magisterij ili nema.“

\*Pročelnica JUO Općine Šandrovac, Ivana Fočić: „Ajde da ja Vama objasnim. Prema društvenom ugovoru „Šandroprom d.o.o.“ Šandrovac, nadzorni odbor se sastoji od tri člana. Jedan član Nadzornog odbora mora biti član predstavnik radnika „Šandroproma“ koji se bira na radničkom vijeću. Prema društvenom ugovoru druga dva člana Nadzornog odbora predlaže Općinsko vijeće uz uvjet da moraju imati visoku ili višu stručnu spremu ekonomskog smjera.“

\*\*Vijećnik Miroslav Sokolić: „U kojem to članku piše?“

\*Pročelnica JUO Općine Šandrovac, Ivana Fočić: „Prema društvenom ugovoru „Šandroproma“.“

\*\*Vijećnik Miroslav Sokolić: „Prema društvenom ugovoru „Šandroproma“? Odlično. Tu ste spomenuli radničko vijeće, a piše lijepo članak 140. radnici, zaposlenici koji su zaposleni kod poslodavca moraju imati najmanje dvadeset radnika da bi imali pravo da osnuju radničko vijeće.“

\*Pročelnica JUO Općine Šandrovac, Ivana Fočić: „Tako je. A što piše u članku 141. stavku 2. koji Vam je ovdje naveden?“

\*\*Vijećnik Miroslav Sokolić: „To tamo nema u tom.“

\*Pročelnica JUO Općine Šandrovac, Ivana Fočić: „Ima, jer čak i da nemaju radničko vijeće i dvadeset zaposlenih to je njihovo pravo.“

\*\*Vijećnik Miroslav Sokolić: „Čekaj sad, onda ja ne znam jel Vi tumačite odluke koje je donio Sabor kako Vama paše?“

\*Pročelnica JUO Općine Šandrovac, Ivana Fočić: „Ne gospodine, to Vi radite.“

\*\*Vijećnik Miroslav Sokolić: „Jel ste Vi pročitali što piše u članku 140.?“

\*Pročelnica JUO Općine Šandrovac, Ivana Fočić: „Jesam. Ajde Vi mi recite što piše tamo.“

\*\*Vijećnik Miroslav Sokolić: „Sad sam Vam rekao da mora bit najmanje 20 zaposlenih da bi mogli osnovati radničko vijeće.“

\*Pročelnica JUO Općine Šandrovac, Ivana Fočić: „A što kaže stavak 2.? Gospodine Sokoliću ja sam Vam dala članke na temelju kojih zaposlenici imaju pravo izbora. Vi osporavate zaposlenicima „Šandroproma“ njihovog predstavnika u Nadzornom odboru, jel to želite reći?“

\*\*Vijećnik Miroslav Sokolić: „Ne osporavam ga ja, nego tako piše u članku.“

\*Pročelnica JUO Općine Šandrovac, Ivana Fočić: „Ne. Vi to nešto krivo tumačite. A Vi se trebate savjetovati. Ako već niste pravnik onda se savjetujte sa nekim pravnikom. Ne morate sa mnom, možete otići javnom bilježniku ili nekom tko je pravne struke pa ga pitat za savjet. Ako već ne prihvaćate pravo „Šandropromu“ da ima svog predstavnika radnika u svom Nadzornom odboru.“

\*\*Vijećnik Miroslav Sokolić: „I u članku 142. piše da 75 radnika ima jednog predstavnika, ovi svi iznad toga mogu imati više.“

\*Pročelnica JUO Općine Šandrovac, Ivana Fočić: „Gospodine Sokoliću to Vam apsolutno nije bitno s obzirom da društveni ugovor kaže tko mora biti.“

\*\*Vijećnik Miroslav Sokolić: „Dobro, a kad ćemo mi više dobiti na uvid? To sam Vam već i prije rekao, da vidimo taj Statut „Šandroproma“, da vidimo to što vi nama tu pričate, kada je to osnovano, tko bira tu Skupštinu „Šandroproma“? Pa dajte mi već jedanput recite tko je izabrao Skupštinu „Šanroproma“?“

\*Pročelnica JUO Općine Šandrovac, Ivana Fočić: „Općinsko vijeće Općine Šandrovac, 2013. godine.“

\*\*Vijećnik Miroslav Sokolić: „Bravo, a zašto to do sada niste rekli? I da li Općinsko vijeće može promijeniti Skupštinu?“

\*Pročelnica JUO Općine Šandrovac, Ivana Fočić: „Samo Skupština to može.“

\*\*Vijećnik Miroslav Sokolić: „Skupština može mijenjati Skupštinu?“

\*Pročelnica JUO Općine Šandrovac, Ivana Fočić: „Da, a Vi to provjerite kod pravnika.“

\*\*Vijećnik Miroslav Sokolić: „Pa provjerit ću. A to je onda super, Zakon je onda vrhunski. Jer ako tu ne postoji sukob interesa, onda ne znam gdje postoji.“

\*Pročelnica JUO Općine Šandrovac, Ivana Fočić: „Onda sukob interesa imaju sva trgovačka društva ili većina njih u Republici Hrvatskoj.“

\*\*Vijećnik Miroslav Sokolić: „Ja ću ovo provjeriti.“

\*\*Vijećnik Sven Perec: „Ja imam pitanje za Pročelnicu. Da li nam se može dostaviti taj društveni ugovor „Šandroproma“?“

\*Pročelnica JUO Općine Šandrovac, Ivana Fočić: „Možete dobiti uvid u njega. Nije uopće problem, jer to je javna isprava.“

\*\*Vijećnik Sven Perec: „Da li je ova odluka bitna da se donese baš danas?“

\*Načelnik Općine Šandrovac, Josip Dekalić: „Vijeće donosi odluku o tome. Pa vi ste tražili promjenu Nadzornog odbora. Vi ste tražili i vi sada donesite.“

\*\*Vijećnik Sven Perec: „Ja Vas to nisam pitao. I Vi niste odgovorili na moje pitanje.“

\*Načelnik Općine Šandrovac, Josip Dekalić: „Pa pitajte Predsjednika vijeća da li će povući i ovu točku.“

\*\*Vijećnik Sven Perec: „Ja pitam Skupštinu do kada se mora donijeti ova odluka o izboru članova Nadzornog odbora?“

\*Pročelnica JUO Općine Šandrovac, Ivana Fočić: „Uprava će nam reći do kada Nadzorni odbor mora blagosloviti izvještaj.“

\*V.d. direktorica Šandroprom d.o.o. Šandrovac, Sanela Paukovac: „30.04. je zadnji rok. Znači bar tjedan dana prije to mora biti riješeno, jer ne može biti 30.04. i Nadzorni odbor i Skupština i da je izvješće predano u Finu.“

\*\*Vijećnik Sven Perec: „Ja predlažem da ovu točku odgodimo za slijedeću sjednicu nakon što dobijemo uvid u društveni ugovor „Šandroproma“.

U trenutku glasanja bilo je prisutno 11 vijećnika. Odluka o prijedlogu članova Nadzornog odbora Šandroprom d.o.o., povučena je sa sjednice Općinskog vijeća Općine Šandrovac sa 7 glasova ZA i 4 glasa SUZDRŽAN.

**Točka 26.**

**Usvajanje Odluke o oslobođenju od plaćanja komunalne naknade za 2018. godinu za vlasnike objekata pogođenih elementarnom nepogodom – odronom zemljišta.**

U trenutku glasanja bilo je prisutno 11 vijećnika. Odluka o oslobođenju od plaćanja komunalne naknade za 2018. godinu za vlasnike objekata pogođenih elementarnom nepogodom – odronom zemljišta usvojena sa 11 glasova ZA.

**(KLASA: 363-01/18-01/3, URBROJ: 2123-05-01-18-1)**

**Točka 27.**

**Usvajanje Odluke o usvajanju izvještaja o poslovanju i izvršenju financijskog plana Doma za starije i nemoćne osobe Šandrovac za 2017. godinu.**

Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže i pojašnjava Odluku.

\*\*Vijećnik Danijel Bedeković: „Mene zanima kakva je popunjenost u Domu kroz godine?“

\* Ravnatelj Doma za starije i nemoćne osobe Šandrovac, Damir Kolar, mag.ing.agr.: „Prosjek je 46 osoba, odnosno 90%. A s obzirom da smo mi malo dislocirani, a i cijena nam je viša, jer samo su dva doma u županiji cijenom iznad nas, to je dobro. Dosta nam pomaže i sufinanciranje ovih dvanaest djelatnika, a i plaćanje ljudima koji si ne mogu platiti punu cijenu doma, a žive na području Općine Šandrovac. Iako taj broj varira, on dođe na 48, pa se spusti na 43.“

U trenutku glasanja bilo je prisutno 11 vijećnika. Odluka ousvajanju izvještaja o poslovanju i izvršenju financijskog plana Doma za starije i nemoćne osobe Šandrovac za 2017. godinu usvojena je sa 11 glasova ZA.

**(KLASA: 501-01/18-01/2, URBROJ: 2123-05-01-18-1)**

**Točka 28.**

**Usvajanje Suglasnosti na Statut Doma za stare i nemoćne osobe Šandrovac.**

Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže dio Statuta Doma za stare i nemoćne osobe Šandrovac.

U trenutku glasanja bilo je prisutno 11 vijećnika. Suglasnost na Statut Doma za stare i nemoćne osobe Šandrovac povučena je sa sjednice Općinskog vijeća Općine Šandrovac sa 11 glasova ZA.

**Točka 29.**

**Usvajanje Suglasnosti na Odluku o koeficijentima i osnovici za obračun plaće zaposlenika Doma za starije i nemoćne osobe “Šandrovac”.**

Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže i pojašnjava Odluku.

\*\*Vijećnik Sven Perec: „Na prošloj sjednici ako se dobro sjećam, tražili smo Vas da nam pripremite za slijedeću sjednicu, plaće zaposlenika Doma, kako bi točno vidjeli koliko se to povećanje u netu odnosi na njihovu plaću. Jeste li to napravili?“

\*Ravnatelj Doma za starije i nemoćne osobe Šandrovac, Damir Kolar, mag.ing.agr.: „Na ovoj plaći koju su sada dobili i sa ovim koeficijentima koje imaju, povećanje spremačici i njegovateljici je bilo za oko 200,00 kuna. A medicinske sestre i tehničari, glavna sestra i ja kao ravnatelj smo dobili povećanje od po 100,00 kuna. E sad prema ovom povećanju, to će povećanje iznositi i oko 500,00 kuna za njegovateljicu, a i medicinskim sestrama, tehničaru i glavnoj sestri će povećanje ići i za 500,00 kuna u netu. Ja sad ne znam da li mi možemo dati plaće u brutu i u netu na uvid, jel to tajna ili nije tajna, ja to ne znam. Ali evo da sad iz rukava ne bacam van, možemo za iduću sjednicu općinskog vijeća pripremiti vam isplatne liste.“

\*Referent za računovodstvo i financije Općine Šandrovac, Dajana Perhot: „Ne možete vi davati ničije isplatne liste. Možete napraviti popis radnih mjesta, dati koeficijente, bruto i neto i to je to.“

\*\*Vijećnik Ranko Ormanović: „Ne možeš baratati imenima.“

U trenutku glasanja bilo je prisutno 11 vijećnika. Suglasnost na Odluku o koeficijentima i osnovici za obračun plaće zaposlenika Doma za starije i nemoćne osobe “Šandrovac” usvojena je sa 11 glasova ZA.

**(KLASA: 501-01/18-01/3, URBROJ: 2123-05-01-18-1)**

**Točka 30.**

**Usvajanje Odluke o imenovanju članova Upravnog vijeća Doma za stare i nemoćne osobe Šandrovac ispred predstavnika osnivača.**

**\***Predsjedavajući: „Ovdje opet imamo dva prijedloga HSLS, HDZ i nezavisni Škudar i HSS - SDP. Ivana Vi obrazložite ovo malo.“

\*Pročelnica JUO Općine Šandrovac, Ivana Fočić: „Pa vi obrazložite svoj prijedlog, a prijedlog HSS-a i SDP-a ionako iza ima obrazloženje.“

\*\*Vijećnik Miroslav Sokolić: „Mi smo dosad uvijek mislili da bi članovi trebali biti ispred redova osnivača i uvijek smo birali dvojicu, naših vijećnika i to je obično uvijek bio Predsjednik vijeća i još jedan član. Naravno od onih koji su bili na vlasti. Sad kad HSS više nema većinu, e onda smo mi predložili da se umjesto gospodina Ormanovića i gospodina Đipala imenuju Sven Perec i Igor Škudar. I tako je bilo do sada svih ovih godina, sada se je vjerojatno novi zakon promijenio ili ga ja ne znam, da moraju biti ovi ljudi koje vi ovdje predlažete, doktoricu Maju Matijašević i Sanju Pavliš. Da se još nadovežem na taj prijedlog, ja nisam znao da to tako mora biti, iako ćete me vi vjerojatno uvjeriti da to tako je, mi imamo u Općini Šandrovac barem četiri magistra, mlade nove magistrice i nekoliko diplomiranih osoba, i da onda ne možemo staviti nekoga drugog? Ako već ne može biti ovo. Vi meni samo kažite zašto više ne mogu biti vijećnici u Upravnom vijeću nego moraju biti po ovome što ste vi ovdje nabrojali? A za Upravno vijeće, koliko sam ja malo čitao Narodne novine i te članke u njima, da za Upravno vijeće mora biti raspisan javni natječaj.“

\*Pročelnica JUO Općine Šandrovac, Ivana Fočić: „Članak 151. Zakona o socijalnoj skrbi i članak 31. stavak 4. Statuta Doma za starije i nemoćne osobe Šandrovac kaže: Predstavnici osnivača u Upravnom vijeću moraju imati najmanje preddiplomski ili diplomski studij i radno iskustvo na poslovima djelatnosti socijalne skrbi, iznimno u drugim društveno - humanistički srodnim djelatnostima. To su znači predstavnici osnivača. Jedan je predstavnik radnika i jedan je predstavnik korisnika Doma za stare i nemoćne osobe Šandrovac i oni znači čine sastav Upravnog vijeća. Od 2011. godine do sad u Upravnom vijeću su bili: Ivana Fočić, dipl. iur., Stanka Vraneš, socijalni radnik i Ivan Pleško koji ima višu stručnu spremu. Znači svi su imali uvjete od samog početka. Međutim, sada kad je došlo do promjene sastava do koje po meni uopće nije trebalo doći, ali dobro, mi tada nismo mogli pridobiti gospođu Maju Matijašević, niti gospođu Sanju Pavliš da budu članovi Upravnog vijeća, one to tada nisu htjele. Sada to žele biti i zato je HSS-ov i SDP.ov prijedlog sada ovakav.“

\*\*Vijećnik Miroslav Sokolić: „Vi se ovdje pozivate na Statut Doma za starije i nemoćne osobe Šandrovac u članku 34. Dali to piše u onom starom Statutu, jer ovaj novi još nije usvojen i ne možete ga primijeniti.“

\*Pročelnica JUO Općine Šandrovac, Ivana Fočić: „Da, jer je to sukladno Zakonu o socijalnoj skrbi, koji je to propisao još 2013. godine, a tada je bio i mijenjan i usklađen Statut.“

\*\*Vijećnik Danijel Bedeković: „Sad po tome ispada da kad nismo imali drugog izbora, da smo mi glasali kontra Statuta i kontra Zakona? Dali sam ja to dobro shvatio? Jer tako nam je bilo predloženo. Jel ima netko odgovor na to ili?“

\*Pročelnica JUO Općine Šandrovac, Ivana Fočić: „Pa vi ste izabrali.“

\*\*Vijećnik Danijel Bedeković: „Gospođo, ja sam vas pitao tko je predložio ove točke na glasanje.“

\*\*Vijećnik Miroslav Sokolić: „Zmija.“

\*Pročelnica JUO Općine Šandrovac, Ivana Fočić: „Šta ste rekli gospodine Sokolić, zmija?“

\*\*Vijećnik Miroslav Sokolić: „Da, da.“

\*Predsjedavajući: „Gospodine Sokolić, nećemo tako.“

\*\*Načelnik Općine Šandrovac, Josip Dekalić: „Kome je rekao on zmija?“

\*Predsjedavajući: „Molim vas odgovorite Danijelu na pitanje.“

\*\*Načelnik Općine Šandrovac, Josip Dekalić: „Tko da odgovori? Gospodo, evo ja ću, prije smo imali predsjednika vijeća koji je imao tražene uvjete. Kada je došlo do smjene vijeća mi smo predložili da to bude predsjednik vijeća. A vi ste predložili da to bude gospodin Ormanović koji je bio predsjednik vijeća šest mjeseci. Pošto više nije bilo gospodina Pleška, logičkim razmišljanjem smo predložili gospodina Ormanovića i zamjenika načelnika da budu tu i da budu uvijek dostupni za sjednicu Upravnog vijeća, za koju se njima nije plaćala dnevnica.“

\*Predsjedavajući: „Dobro, sad bih ja pitao, mi smo tu umjesto Svena Pereca ovdje predložili Danijela Bedekovića koji je moj zamjenik i nije mogao ući u Upravno vijeće? Ja Vama govorim, jer sam ja bio kod Pročelnice i ona je meni rekla da ne može biti bilo tko, da mora biti netko sa svim tim fakultetima.“

\*\*Vijećnik Miroslav Sokolić: „Da, ali ovo moraju biti malo jači fakulteti, a ne što je bio Pleško sa višom školom.“

\*Predsjedavajući: „Znači onda je to moglo, a sad ne može?“

\*\*Vijećnik Miroslav Sokolić: „E pa sad su se promijenili konci. Jer onda je moglo protiv Zakona, a sad po Zakonu.“

\*\*Vijećnik Ranko Ormanović: „Meni je žao, jer ja za ovo nisam znao, za ovaj Zakon kada su mene stavili u ovaj Upravni odbor. Ja da sam znao za to, ja ne bih pristao. Ja ove predložene osobe ne poznajem, ali ako imaju fakultete, zašto ne bih bile? I jedna i druga.“

\*Predsjedavajući: „Niste Vi krivi za to.“

\*\*Vijećnik Miroslav Sokolić: „Ja ovo neću prihvatiti. Ovi članci koji pišu ovdje iz Zakona o socijalnoj skrbi, ovo sigurno nije točno. Ja sam to provjeravao, ali boli me više glava od toga svega. Jer tamo piše svašta. I zato su nam, zato što je sada ovako ispalo, htjeli uvaliti ovaj Statut

da bi se oprali da to mogu progurat.“

\*Predsjedavajući: „Proglašavam stanku od pet minuta.“

\*Predsjedavajući: „Ja ću dati na glasovanje prijedlog HSS-a i SDP-a, a prijedlog HSLS-a, HDZ-a i nezavisnog Igora Škudar će imati dopunu. Ako želite i vi nešto mijenjati, onda ga ja neću davati uopće na izglasavanje. Nego da to za idući puta napravimo kako treba.“

\*\*Vijećnik Sven Perec: „Igore, možda najbolje da ostaviš cijelu točku za iduću sjednicu.“

\*Predsjedavajući: „Pa ja to njih i pitam. Mi ćemo svoje svakako nešto mijenjati, a ako žele i HSS i SDP onda da cijelu točku prebacimo za slijedeću sjednicu.“

\*\* Načelnik Općine Šandrovac, Josip Dekalić: „Mi nemamo što mijenjati. Mi smo žene pitali i one su pristale. Jedna radi u ambulanti, jedna radi u školi i one su pristale. Mi njima nismo rekli da će sigurno biti, nego da će o tome odlučiti vijeće, a vi gospodo odlučite. Hoćete – nećete, imate šest ruku, pa možete donositi odluke kakve vi hoćete.“

U trenutku glasanja bilo je prisutno 11 vijećnika. Odluka o imenovanju članova Upravnog vijeća Doma za stare i nemoćne osobe Šandrovac ispred predstavnika osnivača povučena je sa sjednice Općinskog vijeća Općine Šandrovac sa 6 glasova ZA i 5 glasova PROTIV.

**Točka 31.**

**Razmatranje zahtjeva za isplatu donacije Općinskom nogometnom klubu Šandrovac za saniranje nogometnog igrališta u Šandrovcu.**

\*\*Vijećnik Ranko Ormanović: „Jel to nije sukob interesa da Predsjednik vijeća daje donaciju Predsjedniku nogometnog kluba koji je u istoj osobi?“

\*Predsjedavajući: „Mi smo to oslovili na gospodina načelnika i na vijeće, da raspravimo malo o tome, a da se onda na slijedećem vijeću donese odluka vezana uz taj zahtjev, da li će proći ili neće proći.“

\*\*Vijećnik Damir Husnjak: „Gdje se počinje igrati prvenstvo?“

\*Predsjedavajući: „Prvenstvo se počinje igrati u Velikom Trojstvu.“

\*\*Vijećnik Damir Husnjak: „Do kada?“

\*Predsjedavajući: „Dok ne saniramo igralište.“

\*\*Vijećnik Damir Husnjak: „Koliko nas to košta?“

\*Predsjedavajući: „Košta nas 2.000,00 kuna, jer plaćamo 500,00 kuna po utakmici.“

\*\*Vijećnik Damir Husnjak: „Rekli ste da se isplaćuju putni troškovi, kome i za šta?“

\*Predsjedavajući: „Putni troškovi se isplaćuju po dogovoru, sa igračima, ovisi od kuda jesu. Putni troškovi su većinom isplaćeni direktno od donatora. Ne diraju se sredstva, onih 50.000,00 kuna koje dobijemo od Općine za to.“

\*\*Vijećnik Damir Husnjak: „Da li se plaćaju putni troškovi kada se igra domaća utakmica?“

\*Predsjedavajući: „Ne.“

\*\*Vijećnik Damir Husnjak: „Rekli ste još da svi igrači dobivaju opremu. Jel baš svi? I jel i kopačke?“

\*Predsjedavajući: „Da, baš svi i kopačke, da.“

\*\*Vijećnik Damir Husnjak: „Kakav je kriterij tih kopački, kako se dobivaju?“

\*Predsjedavajući: „Kriterij je takav da se 250,00 kuna dobije za kopačke koje se dižu u „Jurić sportu“, a sve ostalo iznad 250,00 kuna plaća osoba koja ih dobiva.“

\*\*Vijećnik Damir Husnjak: „A ja imam doma igrača koji je sam kupio svoje kopačke i nije ništa dobio za njih.“

\*Predsjedavajući: „I šta da ja sad kažem na to?“

\*\*Vijećnik Damir Husnjak: „Ja samo pitam, kakav je kriterij?“

\*Predsjedavajući: „Takav je kriterij bio i prije nego sam ja došao u klub.“

\*\*Vijećnik Damir Husnjak: „Da li ćemo imati kakav izvršni odbor, sastanke ili nešto jer prošle godine ih nije bilo?“

\*Predsjedavajući: „Imat ćemo, sigurno ćemo imati. Jer moramo se sastati da vidimo šta ćemo sa tim igralištem.“

\*\*Vijećnik Damir Husnjak: „Još imam informaciju da se po stavu predsjednika kluba moglo igrati u Šandrovcu, da su se samo trebali zakopati golovi i da se igralište moglo koliko – toliko sanirati da se to ne plaća Trojstvu.“

\*Predsjedavajući: „Da, ali moj stav je drugačiji.“

\*\*Vijećnik Damir Husnjak: „Onda predsjednika tu ni ne treba.“

\*Predsjedavajući: „Ja isto imam stav predsjednika koji mi je dao zeleno svijetlo.“

\*\*Zamjenik općinskog načelnika, Željko Đipalo: „Mene zanima šta ćete vi sada napraviti sa igralištem za tih 20.000,00 kuna? Vjerojatno ste već nešto isplanirali kada znate koliko vam treba novaca.“

\*Predsjedavajući: „Mi smo gledali cijene trave, gnojiva i neke smo stvari već i pribavili da bi zatvarali ovaj kanal kod svlačionice. Za to će nam trebati kamen, a šta ćemo se dogovoriti oko igrališta, vidjeti ćemo na tom našem odboru. Ja ću vas sve sazvati da se dogovorimo. Neću ništa na svoju ruku raditi, mada sam do sada radio i bilo je odlično. Ali bez vas neću ništa raditi, da vidimo šta ćemo. Da li ćemo isponova sve, da li ćemo ravnati i šta ćemo s tim. I ti Željko si isto u tom odboru. Mislim da je sve ostalo u općini OK, samo je ostalo to nogometno igralište koje je baš ruglo. Žao mi je samo što sam uopće dao po tome prčkat. Jer kad sam radio dolje, radio sam, ne hvalim se ja, ali radio sam perfektno. Dolje je bio park prirode, sve sam sam radio, ali doslovce sve. Od košnje, do prijave turnira, do nogometa za Dan općine. Bili su hvalospjevi i takve stvari, međutim htio sam to malo popraviti i onda se dogodilo šta se dogodilo. Umjesto da smo popravili svi zajedno, sa istim mišljenjem i dogovorom, mi smo sve totalka uništili. Ali totalno.“

\*\* Načelnik Općine Šandrovac, Josip Dekalić: „Znači 500 kubika zemlje je naveženo i uništili smo igralište?“

\*Predsjedavajući: „Jeste.“

\*\* Načelnik Općine Šandrovac, Josip Dekalić: „Rekao si maloprije da si radio, i dobio si sve, i naplaćivao si sve, i tuširao si se dolje. I danas govoriš o nečemu, ja, ja, ja. Samo izvoli. Odbor nisi sazvao ni jedan puta, nikada od prošle godine i Skupštine odbor nisi sazvao. Ti si tražio da se počupaju stative. Mi smo samo radili ono što si ti rekao i sada ne valja. I sad je kriv, tko? Načelnik.“

\*Predsjedavajući: „Ja sam tražio da se počupaju stative i da se igralište dovede onako kako treba biti, dlan, a ne livada.“

\*\* Načelnik Općine Šandrovac, Josip Dekalić: „Dobro, to ti napravi. Ja više neću. Ali imao si sve. Čak si se i kupao dolje. Sve si dobio od Općine i nije bilo dobro. Pa sad izvoli. Dok ti lijepo dobiješ novce kao tajnik. Samo nemoj zaboraviti, hoćemo transparentnost, svaku kunu kuda je utrošena.“

\*Predsjedavajući: „Dobit ćete. I znaš šta ćete dobiti? Dobiti ćete dolje park prirode za kojeg Vi niste bili sposobni.“

\*\* Načelnik Općine Šandrovac, Josip Dekalić: „Hvala lijepo.“

\*Predsjedavajući: „To Vam kažem tu pred svima.“

\*\*Načelnik Općine Šandrovac, Josip Dekalić: „Hvala lijepo gospodine, kad ja nisam sposoban.“

\*Predsjedavajući: „Ja sam za taj klub stalno radio i gore sam i kuhinju dao i sredio prostoriju, a sad nemam ključ jer ste mi promijenili bravu. Baš Vam hvala. I naplaćujete tu prostoriju ljudima, mojim igračima koji promiču Općinu Šandrovac, a drugima na Husov brk ne naplaćujete i to znam. Jel to u redu?“

\*\*Načelnik Općine Šandrovac, Josip Dekalić: „Je. Jel ste vi gospodine Škudar davali gore da je imao tko je god kako htio? Nitko nije pitao ni za struju, ni za vodu, ni za plin. A mi sve druge prostorije dajemo i naplaćujemo.“

\*Predsjedavajući: „Gore nikada nije bio netko, a da sam ja dao, a da se nije pitalo predsjednika lovačke udruge. Nikada.“

\*\*Načelnik Općine Šandrovac, Josip Dekalić: „Da, ali tko plaća struju, vodu, plin? I onda tu poslije postavljanje pitanja zbog čega ovoliko ovdje ili koliko je potrošeno ondje. E vidite gdje je potrošeno gospodo. Ja ću samo još reći ovo gospodinu Sokoliću, a s tobom neću raspravljati jer nemam zašto.

Gospodin Sokolić je tražio prostoriju za branitelje. Evo imate tu prostoriju gore i jedni i drugi. Gore je sve, imate stolove, a i mi ćemo dati i druge. Popisati ćemo plin i struju i koliko budete potrošili toliko vam bude.“

\*\*Vijećnik Miroslav Sokolić: „Toliko ćemo platiti?“

\*\*Načelnik Općine Šandrovac, Josip Dekalić: „Ne, nećete platiti, ali samo da se zna koliko ste potrošili. Kao što smo rekli kada ste išli za Pakrac. Kada smo mi kome od udruga naplatili koju kunu? Nikada. I ovdje neće biti naplaćeno, ali da se zna. Isto kao i vatrogascima. Vatrogasci dobiju gotovine toliko i toliko, a na papiru im se vodi i kao da plaćaju nama najam i struju i vodu i sve režije. Zato što moramo tako prema inspekcijskoj službi i tako dalje. Tako će i ovdje biti. Ja poštujem sve naše udruge i član sam skoro svih naših udruga i plaćam članarinu. Ja se borim za naše udruge, ali se neki red mora znati. Mora se znati tko je onda gazda. Znači ako ste vi dobili prostorije gore, dobili ste ključ i vi o tome određujete, tko bude i kada i kako bude.“

\*\*Vijećnik Miroslav Sokolić: „Ja nisam razumio koju prostoriju mi to dobivamo?“

\*\*Načelnik Općine Šandrovac, Josip Dekalić: „Prostoriju iznad igrališta, jel si to sam tražio?“

\*\*Vijećnik Miroslav Sokolić: „Pa dobro, ja sam rekao koja je slobodna. Meni je to svejedno.“

\*\*Načelnik Općine Šandrovac, Josip Dekalić: „Ta je slobodna. Inače se ne koristi, jer ju klub ne koristi, a kada i ima nešto, to je u 14 dana jedanput samo. Lovci su se zadovoljili sa Ravnešom, a nogometnom klubu ostaje ovo.“

\*\*Vijećnik Miroslav Sokolić: „E vidite, ja sam razgovarao sa lovcima, sa gospodinom Halapom. I pitao sam ih kakva je situacija gore, da li je ta prostorija slobodna? On je rekao da nije, da je to još uvijek njihovo, da oni gore imaju škrinje.“

\*\*Načelnik Općine Šandrovac, Josip Dekalić: „Pa iselit će oni te škrinje. A zašto vi Sokoliću pitate Halapu? On nije više ništa tamo. Bio je domar, ali to više nije.“

\*\*Vijećnik Miroslav Sokolić: „Pitao sam ga jer je u Lovačkoj udruzi, pa valjda nešto i zna.“

U trenutku glasanja bilo je prisutno 11 vijećnika. Zahtjev za isplatu donacije Općinskom nogometnom klubu Šandrovac za saniranje nogometnog igrališta u Šandrovcu usvojen je sa 11 glasova ZA.

**(KLASA: 402-01/18-01/1, URBROJ: 2123-05-01-18-2)**

Predsjednik općinskog vijeća Općine Šandrovac zaključuje sjednicu u 23,20 sati

Zapisničar:

Martina Bedeković

 **Općinsko vijeće općine Šandrovac**

 **Predsjednik općinskog vijeća**

 **Igor Škudar**